Pengorbanan Besar Warga Pendidik

Bachok – Sambutan Hari Guru Peringkat Kebangsaan 2022 pastinya tidak lengkap tanpa sesi forum yang saban tahun menjadi platform bagi golongan pendidik berkongsi pendapat dan ilmu dalam bidang masing-masing. Berpaksikan pendekatan Sekolahku SEJAHTERA seperti yang dihasratkan oleh Kementerian Pendidikan Malaysia (KPM), forum ini mengupas harapan warga pendidik untuk melahirkan generasi muda yang hebat dan mampu bersaing pada peringkat dunia melalui amalan baik di sekolah.

Forum Hari Guru 2022 yang diadakan pada hari ini bertempat di Dewan Tuanku Canselor, Universiti Malaysia Kelantan (UMK), Kampus Bachok menampilkan tiga orang ahli panel yang arif dalam bidang pendidikan, komunikasi dan perundangan, iaitu YBhg. Profesor Dato’ Dr. Md. Amin Md. Taff, Naib Canselor, Universiti Pendidikan Sultan Idris (UPSI), YBhg. Profesor Dato’ Dr. Abdul Mua’ti @ Zamri Ahmad, Dekan Fakulti Bahasa Moden dan Komunikasi, Universiti Putra Malaysia (UPM) dan YBhg. Prof. Madya Dr. Ramalinggam Rajamanickam, Pensyarah, Fakulti Undang-undang, Universiti Kebangsaan Malaysia (UKM). Forum ini dikendalikan oleh YBrs. Dr. Mardiana Ab. Jabar, Pensyarah Kanan, Jabatan Pengajian Warisan, Fakulti Teknologi dan Warisan, UMK.

Forum pada kali ini mengupas tentang tema hari guru tahun 2022, iaitu “Guru Tunjang Sekolah SEJAHTERA”. Antara inti pati perbincangan tersebut termasuklah peranan guru dalam memupuk dan membentuk masyarakat yang boleh berfikir secara rasional dan menitikberatkan keharmonian kerana guru mampu mencorakkan pemikiran murid ke arah perpaduan dan kemakmuran negara. Hal Ini boleh dicapai melalui penjiwaan terhadap 14 elemen penting dalam konsep Sekolahku SEJAHTERA yang memerlukan guru menerapkan nilai murni secara semula jadi melalui pelbagai platform komunikasi demi kelangsungan pendidikan murid.

YBhg. Profesor Dato’ Dr. Md. Amin Md. Taff, Naib Canselor, Universiti Pendidikan Sultan Idris (UPSI), dalam hujahnya mengatakan bahawa “Adab sopan, merupakan nilai yang harus ditekankan, diterapkan, dan dikembangkan dengan sebaik-baiknya agar generasi pada hari ini menjadi generasi yang beradab dan generasi yang bersopan, seterusnya menghormati sekalian insan”.

Menurut beliau lagi, “Sekolah merupakan katalis pembentukan masyarakat, iaitu di sekolahlah asas ilmu kehidupan diterapkan, di sekolahlah minda generasi masa hadapan dilukiskan, di sekolahlah murid mengawal, mengenal pergaulan dan keinsanan, serta di sekolahlah kecemerlangan sesebuah negara dipertingkatkan. Sehubungan dengan itu, sekolah yang sejahtera adalah medan kelangsungan sesebuah negara dan golongan guru adalah tunjang dan pencetusnya kerana pendidikan merupakan suatu usaha yang berterusan untuk melahirkan insan yang seimbang dan harmonis dari sudut rohani, jasmani, emosi dan intelek”.

Seterusnya, menurut YBhg. Profesor Dato’ Dr. Abdul Mua’ti @ Zamri Ahmad, Dekan Fakulti Bahasa Moden dan Komunikasi, Universiti Putra Malaysia (UPM) pula berpandangan bahawa, “Apa-apa yang patut dilakukan oleh guru dalam usaha untuk mencorakkan dan mengolah pemikiran murid ke arah perpaduan negara termasuklah yang pertama, guru sendiri perlu menjadi suri teladan dalam soal perpaduan kerana kita sedia maklum bahawa pelajar atau murid itu lebih mudah mengikut apa-apa yang diteladani oleh gurunya. Yang kedua, guru itu sendiri hendaklah sentiasa mempunyai pemikiran ke arah perpaduan, sentiasa berfikir cara untuk menyatupadukan murid dan yang ketiga, guru sendiri bertindak sebagai pencetus kepada usaha perpaduan.”

Tambah beliau, ketiga-tiga perkara ini dapat dizahirkan melalui penerapan nilai perpaduan dalam aktiviti pengajaran dan pembelajaran serta aktiviti kokurikulum di sekolah. Kebijaksanaan seorang guru itu amat penting dalam usaha memberikan pengajaran yang bermakna kepada anak muridnya. Guru mesti mampu berkomunikasi dengan baik dan boleh menyampaikan idealismenya, hasratnya dan juga perasaannya demi membantu anak muridnya itu menjadi manusia yang berguna.

Pandangan seterusnya disuarakan oleh YBhg. Prof. Madya Dr. Ramalinggam Rajamanickam, Pensyarah, Fakulti Undang-undang, Universiti Kebangsaan Malaysia (UKM) dengan menyatakan bahawa dalam membentuk sahsiah dan keperibadian murid untuk mematuhi peraturan sekolah, peranan guru sangat penting. Guru bukan sahaja perlu mengajar, malah perlu memastikan Falsafah Pendidikan Kebangsaan menjadi dasar kepada pembentukan sahsiah murid-murid di sekolah.

Menurut beliau lagi, “Dari segi undang-undang, murid-murid dianggap sebagai kanak-kanak kerana mereka berumur di bawah 18 tahun mengikut lunas undang-undang. Oleh itu, kita perlu mendidik mereka seperti anak-anak kita kerana guru-guru ini dianggap sebagai ibu bapa gantian dari segi undang-undang, iaitu guru berfungsi sebagai individu yang menggantikan ibu bapa di sekolah. Maka itu, kita perlu mendidik anak-anak murid seperti mana kita mendidik anak-anak sendiri. Dalam konteks ini, pembentukan sahsiah itu amat penting kerana sahsiah inilah yang akan membangunkan negara dan bangsa kita. Tanggungjawab membentuk disiplin, membentuk sahsiah menjadi tanggungjawab kita bersama.”

“Oleh itu, setiap guru perlu mengetahui, memahami dan menghayati peraturan sekolah terlebih dahulu sebelum menyuruh murid-murid mematuhi peraturan sekolah.  Penerangan untuk peraturan sekolah perlu dibuat secara berkala kepada murid-murid. Pembentukan sahsiah pada peringkat sekolah itu bermula dengan pematuhan kepada peraturan sekolah yang telah digubal. Selain itu, guru perlu mengenal pasti masalah disiplin yang kerap berlaku, kenal pasti kelompok murid yang melakukan masalah tersebut, selain menangani masalah disiplin secara berkelompok, secara khusus dan secara rinci.”

Dalam sesi rumusan akhir, YBhg. Profesor Dato’ Dr. Md. Amin Md. Taff mengatakan bahawa, “Sekolah bukan milik guru, sekolah bukan milik pengetua, sekolah juga bukanlah milik PPD, tetapi sekolah adalah milik masyarakat. Sehubungan dengan itu, bagi merealisasikan tema hari guru pada hari ini, kita perlu bersama-sama membantu kaum guru menjadikan sekolah sebagai tempat yang sejahtera kerana keadaan ini akan melahirkan ekosistem yang seimbang dan akan memberikan manfaat kepada semua. Hal ini dapat melahirkan Keluarga Malaysia yang seimbang dan berjasa kepada negara”.

Tambah beliau, “Tiga inisiatif besar sedang dilaksanakan oleh pihak UPSI, iaitu pertama, proses pengambilan pelajar secara holistik, bukan sahaja hanya bergantung pada ‘A’ semata-mata. Kedua, UPSI telah menubuhkan sebuah pusat pembelajaran pedagogi dan inovasi pendidikan untuk guru-guru melanjutkan pelajaran atau meneruskan pengajian dan ketiga, program sukarelawan supaya ibu bapa dapat sama-sama berkhidmat di sekolah, sekali gus mampu membina jaringan dan kefahaman ibu  bapa terhadap cabaran sebenar yang berlaku di sekolah.”

YBhg. Profesor Dato’ Dr. Abdul Mua’ti @ Zamri Ahmad pula merumuskan bahawa, “Kalau sekolah hendak SEJAHTERA, maka guru juga perlu sejahtera.” Soal beliau, “Bagaimanakah guru hendak sejahtera? Kesampingkan, ketepikan perkara-perkara yang boleh menggugat kesejahteraan guru.” Beliau turut berkongsikan sebuah hadis, sebagai peringatan kepada para guru, iaitu hadis riwayat Abu Umamah, yang bermaksud bahawa Rasulullah SAW bersabda,“Sesungguhnya Allah SWT, para malaikat, dan semua penduduk di langit dan di bumi, sehinggakan semut di sarangnya dan ikan (di lautan) pasti berselawat (mendoakan) kebaikan bagi orang yang mengajarkan kebaikan kepada manusia.” Hadis riwayat al-Tirmizi, no. 2609.

YBhg. Prof. Madya Dr. Ramalinggam Rajamanickam pula merumuskan bahawa, “Kalau kita boleh mendidik orang dan boleh menjadikan orang itu bangun dari aspek ekonomi, sosial dan pembangunan negara, maka kita boleh sentiasa menjaga diri kita dan sentiasa boleh memastikan diri kita bahagia. Walaupun cabarannya begitu besar, pastikan kebahagian ini sentiasa menjadi keutamaan sambil kita memenuhi aspirasi negara dan bangsa.” Menurut beliau lagi, “Orang yang berilmu, ilmunya tidak boleh dirampas, ilmunya tidak akan hilang, itu sebabnya tahap sanjungan kepada orang yang berilmu itu sangat tinggi. Akan tetapi, sentiasalah ingat bahawa dalam berilmu ikutlah resmi padi, iaitu semakin berisi semakin tunduk.”

Secara keseluruhannya, forum ini dapat merungkaikan tema “Guru Tunjang Sekolah SEJAHTERA” melalui budaya pembelajaran sepanjang hayat. Setiap guru perlu sentiasa peka akan perkembangan semasa untuk mengadaptasi teknologi dalam penyampaian ilmu dan pengukuhan pengetahuan dari semasa ke semasa. Jasa insan bergelar pendidik ini amat besar dan setiap orang mengetahui pengorbanan guru dalam mendidik, membimbing, serta membentuk keperibadian dan keterampilan anak bangsa untuk menjadi manusia berguna.


MAIPs Menyambut Ulang Tahun Kelahiran Raja Perlis ke-79

Untuk mendapatkan maklumat terkini, ikuti kami melalui Telegram

Kangar – Bersempena Sambutan Ulang Tahun Keputeraan Duli Yang Maha Mulia Tuanku Raja Perlis yang ke-79, Majlis Agama Islam dan Adat Istiadat Melayu Perlis (MAIPs) mengadakan program “Wacana Wangsa Jamalullail” pada esok hari di Dewan Auditorium Dr. Syed Mahmood Jabatan Kesihatan Negeri Perlis.

Raja Perlis, Duli Yang Maha Mulia (DYMM) Tuanku Syed Sirajuddin Jamalullail berkenan berangkat menghadiri program wacana ini dan sekali gus menyempurnakan Simbolik Pelancaran Garis Panduan Lagu Rasmi Negeri Perlis.

Menurut MAIPs, program akan bermula dengan sesi lagu rasmi negeri Perlis oleh YBhg. Tan Sri Dato’ Seri Syed Danial Syed Ahmad, Penyimpan Mohor Besar Raja-Raja Malaysia merangkap Ahli Jawatankuasa Adat Istiadat Melayu Perlis.

Turut mengiringi baginda ialah Raja Muda Perlis, DYMM Tuanku Syed Faizuddin Putra Jamalullail dan para tetamu kenamaan yang datang ke Perlis untuk menghadiri sambutan hari ulang tahun baginda.

Dalam majlis ini, pihak Bahagian Perancang Ekonomi Negeri Pejabat Setiausaha Kerajaan Negeri akan menyampaikan slot kedua yang bertajuk “Pelan Pembangunan Negeri Perlis“.

Bagi slot ketiga pula, Ketua Pegawai Eksekutif MAIPs akan menyampaikan perkongsian berkaitan dengan “Pelan Strategik MAIPs 2021-2025“.

Terdahulu, dalam program berasingan, Tuanku Raja dan Tuanku Raja Muda dijadualkan akan berangkat menyempurnakan majlis penyampaian hadiah Pertandingan Golf Keputeraan ke-79 di Kelab Golf Putra (KGP) Perlis di Sungai Batu Pahat.

Pada 17 Mei 2022 pula akan diadakan “Eksplorasi Berbasikal Santai” yang melibatkan penyertaan tetamu kenamaan dari luar Perlis ke kawasan Kampung Nelayan Warna-warni Program Transformasi Di Raja Seberang Ramai Kuala Perlis.


“Kayuhan Ceria Hari Guru“ Eratkan Silaturahim

Bachok – Sejarah tercatat buat warga pendidik pada hari ini menerusi program “Kayuhan Ceria Hari Guru” sempena sambutan Hari Guru Peringkat Kebangsaan 2022 kali ke-51.

Kayuhan sejauh 20 kilometer yang disertai oleh kira-kira 500 orang peserta dalam kalangan warga pendidik serta pelbagai agensi kerajaan dan badan bukan kerajaan di negeri Kelantan dilakukan secara santai bersama-sama Menteri Kanan Pendidikan, YB Senator Datuk Dr. Mohd. Radzi Md. Jidin.

Kayuhan Ceria Hari Guru bermula seawal 7.45 pagi dari Pejabat Pendidikan Daerah Bachok melalui kawasan di sekitar Bachok dan kayuhan berakhir di perkarangan Dewan Tunku Canselor, Universiti Malaysia Kelantan, Kampus Bachok.

Di samping mengeratkan silaturahim dengan YB Menteri Kanan Pendidikan, program ini secara tidak langsung menggalakkan guru agar sentiasa bergiat cergas, cerdas, sihat dan ceria sepanjang masa.

Bersemangat dan ceria tengok cikgu dan warga pendidik kita berkayuh tadi. Ada yang dapat habiskan kayuhan mengikut laluan 20 kilometer dan tidak kurang juga ada yang mengambil jalan pintas. Apa-apa pun memang seronok dapat beriadah bersama-sama para cikgu dan warga pendidik KPM. Terima kasih kepada semua peserta serta penganjur. Anda semua memang terbaik.

Demikian tulis YB Senator Datuk Dr. Mohd. Radzi dalam akaun Facebooknya bagi melahirkan rasa seronok kerana dapat turun padang beriadah bersama-sama warga pendidik.


Festival Guru Malaysia: Acara Mega Sempena Sambutan Hari Guru Peringkat Kebangsaan

Bachok – Tahun 2022 memperlihatkan Universiti Malaysia Kelantan, Bachok, Kelantan terpilih sebagai lokasi untuk meraikan sambutan Hari Guru Peringkat Kebangsaan. Pagi ini, berlangsungnya perasmian Majlis Apresiasi Festival Guru Malaysia 2022, suatu acara mega sempena sambutan Hari Guru Peringkat Kebangsaan Kali ke-51. Sambutan Hari Guru pada tahun ini julung kalinya diadakan di Kelantan dengan tema “Guru Tunjang Sekolah SEJAHTERA”. Festival Guru Malaysia yang bermula pada 12 Mei 2022 lalu diisi dengan pelbagai kegiatan dan pameran, khususnya pameran yang berkaitan dengan dunia pendidikan profesion keguruan.

Pada pagi ini, Majlis Apresiasi Festival Guru Malaysia 2022 telah dirasmikan oleh YB Senator Datuk Dr. Radzi Jidin, Menteri Kanan Pendidikan. Dalam ucapannya, beliau menjelaskan dalam melaksanakan kerja, secara kebiasaannya kita mengikut teori motivasi yang mempengaruhi seseorang bekerja dengan baik. Teori itu seharusnya dipegang oleh setiap individu agar dapat melaksanakan kerjanya dengan tekun, seterusnya memberikan hasil kerja yang baik dan sempurna.

Sebaliknya, teori yang mengaitkan amalan bekerja dengan penuh keikhlasan dan kejujuran pula menunjukkan hubungan pekerja itu dengan Tuhan bagi memperoleh keberkatan daripada hasil kerjanya. Melakukan kerja yang terbaik atas nama amanah yang diletakkan di atas bahu kita, yang pada khirnya nanti kerja itu akan memberikan suatu kepuasan motivasi intrinsik untuk membolehkan kita terus melaksanakan yang terbaik.

Menurut YB Datuk Dr. Radzi Jidin lagi, dalam pendidikan, yang paling penting untuk dijadikan terapi dalam kerjaya sebagai guru ialah keikhlasan dan kejujuran. Lantaran itu, dalam majlis apresiasi seperti yang berlangsung pada hari ini, kementerian akan memastikan usaha yang dilakukan oleh guru bukan setakat di sekolah tempatnya mengajar, malahan harus dikembangkan ke sekolah lain jika ada yang bersesuaian, terutamanya pendekatan yang tidak memerlukan kos yang tinggi serta dapat dilaksanakan dengan cepat dan mudah.

Tambah beliau, hal ini penting supaya peranan guru terus signifikan dalam usaha melahirkan generasi yang mampu bersaing pada peringkat dunia. Anugerah apresiasi pula merupakan asas kecil untuk kita mewujudkan suatu budaya baharu supaya guru dan pelajar dapat membentuk ekosistem pendidikan yang boleh melahirkan modal insan yang hebat dan mampu bersaing dengan sesiapa sahaja.

Sebelum itu, ucapan alu-aluan disampaikan oleh Pengerusi Yayasan Guru Malaysia Berhad (YGMB), iaitu Tuan Haji Aminudin Adam. Dengan nada penuh gembira dan rasa syukur, beliau menyatakan, “Festival ini memberikan peluang kepada semua pihak untuk berkongsi maklumat dan pengalaman. Seharusnya, festival ini diteruskan acaranya setiap kali sambutan hari guru sebagai usaha mengangkat prestij profesion keguruan.”

Bagi pihak YGMB, beliau berasa bangga kerana YGMB berjaya menganjurkan festival yang berkonsepkan kesepaduan dan permuafakatan, dan beliau berharap agar festival ini dapat menambahkan lagi kemeriahan sambutan Hari Guru yang disambut pada 16 Mei setiap tahun. YGMB juga akan terus komited membantu kebajikan guru dan meningkatkan profesionalisme guru di Malaysia. Yang pasti, YGMB akan sentiasa membuat penambahbaikan demi kebajikan dan kesejahteraan para guru.

Festival yang berlangsung selama lima hari ini mendapat sokongan padu daripada pihak swasta dan sektor korporat seperti Bank Simpanan Nasional, Celcom, Sharp, Perodua, Bank Islam Malaysia Berhad, Nestle dan McDonald, termasuklah kesatuan guru, wakil institusi pengajian tinggi awam dan swasta.

Dalam majlis yang sama turut disampaikan pelbagai anugerah kepada guru yang telah memulakan inisiatif dan usaha untuk melakukan yang terbaik dalam memenuhi tanggungjawab sebagai guru. Anugerah ini juga rentetan rasa kecintaan guru terhadap profesion perguruan supaya anak didik generasi pewaris negara dapat dilahirkan, seterusnya mampu bersaing pada peringkat dunia. Inisiatif dan usaha ini juga dilakukan dengan penuh rasa keikhlasan dan kejujuran untuk melihat anak didik mereka memperoleh kecemerlangan.

Antara anugerah yang diberikan termasuklah anugerah tajaan YGBM seperti Anugerah Khas Pendidikan dan Anugerah Guru Inovatif (tajaan YGBM), Anugerah Guru Cemerlang dan Anugerah Ikon (tajaan Bank Islam Malaysia Berhad), Anugerah Ikon Guru Kurikulum dan Sukan (tajaan Nestle) dan Anugerah Cikgu Juara Digital (tajaan Perbadanan Kemajuan Multimedia). Acara lain yang turut mengisi festival ini ialah penyampaian Hadiah Cabutan Apresiasi Ahli YGMB Festival Guru Malaysia 2022 kepada Nuraizila Mohd Radi dari Sekolah Kebangsaan Chembong, Negeri Sembilan yang memenangi sebuah kereta Perodua Myvi tajaan Perodua.

Acara pagi tadi diserikan dengan persembahan biola oleh Akmal Danial yang menjadi Ikon Teknik dan Vokasional Malaysia 2012-2018 dan Ikon Yayasan Pelajaran Johor 2019-2022 serta persembahan daripada artis Jabatan Kebudayaan dan Kesenian Negeri Kelantan dan persembahan nyanyian lagu “Budaya Kelantan” oleh Poyie Gasi.

YBhg. Datuk Hajah Nor Zamani Abdol Hamid, Ketua Pengarah Pendidikan Malaysia turut menghadiri majlis perasmian yang dihadiri 16 kontinjen yang mewakili Pejabat Pendidikan Daerah dari seluruh negara.


Simposium Pengantarabangsaan Bahasa Melayu: Himpunan Pelbagai Negara

Untuk mendapatkan maklumat terkini, ikuti kami melalui Telegram

Kuala Lumpur — Sebagai usaha berterusan dalam memartabatkan bahasa Melayu di negara ini dan memperluas penggunaannya pada peringkat ASEAN dan antarabangsa, Pejabat Perdana Menteri dengan kerjasama Dewan Bahasa dan Pustaka (DBP) serta Institut Alam dan Tamadun Melayu (ATMA), Universiti Kebangsaan Malaysia (UKM), akan menganjurkan Simposium Pengantarabangsaan Bahasa Melayu yang akan dijadualkan pada 22 Mei 2022 hingga 24 Mei 2022.

Menurut kenyataan yang dikeluarkan menerusi Facebook rasmi Pejabat Perdana Menteri, simposium selama tiga hari itu akan berlangsung di Dewan Bahasa dan Pustaka (DBP), Kuala Lumpur dan bakal dirasmikan oleh Perdana Menteri, YAB Dato’ Sri Ismail Sabri Yaakob, pada 22 Mei 2022, pukul 8.30 pagi hingga 9.30 pagi. Sementara itu, majlis penutupannya dijadualkan pada 24 Mei 2022, pukul  5.00 petang hingga 6.30 petang yang akan disempurnakan oleh Ketua Setiausaha Negara, YBhg. Tan Sri Dato’ Seri Mohd Zuki Ali.

Simposium Pengantarabangsaan Bahasa Melayu yang bakal berlangsung buat julung-julung kalinya ini akan menyaksikan tiga ucap utama, 15 sidang membabitkan pembentangan kertas kerja oleh 60 tokoh dari Malaysia, negara-negara ASEAN dan antarabangsa, serta dua forum melibatkan 12 tokoh. Simposium ini juga akan diserikan dengan pelbagai program lain dalam kerangka untuk memartabatkan bahasa Melayu di dalam negara dan memperluas penggunaannya pada peringkat ASEAN dan antarabangsa seperti pameran, sayembara dan debat.


Tema Sambutan Hari Guru 2022 Selaras dengan Konsep Sekolahku SEJAHTERA -YB Menteri Kanan Pendidikan

Bachok – Majlis sambutan Hari Guru Peringkat Kebangsaan pada tahun ini berlangsung di Dewan Canselori, Universiti Malaysia Kelantan. Pemilihan Kelantan sebagai lokasi majlis sambutan hari guru merupakan yang pertama kali bagi negeri yang terkenal dengan gelaran “serambi Mekah” itu. Sebelum berlangsungnya perasmian Hari Guru yang disambut pada hari ini, pihak urus setia sambutan Hari Guru Peringkat Kebangsaan telah mengadakan beberapa aktiviti bagi mengisi jadual sambutan selama lima hari, antaranya termasuklah forum, penyampaian anugerah dan Festival Guru Malaysia, yang diadakan khusus untuk menghargai jasa dan sumbangan warga pendidik.

Pada pagi ini, acara kemuncak sambutan Hari Guru Peringkat Kebangsaan ialah perasmian sambutan Hari Guru yang diraikan pada 16 Mei pada setiap tahun. Pada tahun ini, “Guru Tunjang Sekolah SEJAHTERA” dijadikan tema sambutan Hari Guru. Berdasarkan tema tersebut, Menteri Kanan Pendidikan, YB Senator Datuk Dr. Mohd Radzi Md. Jidin menjelaskan ungkapan “SEJAHTERA” yang terangkum dalam tema Hari Guru itu merupakan ungkapan yang selaras dengan konsep “Sekolahku SEJAHTERA”. Konsep “Sekolahku SEJAHTERA” yang dilancarkan pada 21 Februari 2022 telah dirangka berteraskan prinsip dan hasrat bagi mewujudkan suasana sekolah yang selamat, aman, selesa, menggembirakan, membina dan inklusif ke arah mencapai kesejahteraan masyarakat.

Sehubungan dengan hal itu, “SEJAHTERA” yang terdapat pada tema Hari Guru pada tahun ini merupakan konsep yang bermatlamat untuk menjadikan murid sekolah sebagai pewaris negara yang memahami dan menghayati beberapa konsep penting dalam kehidupan. Menurut YB Datuk Dr. Radzi, “Dalam konsep SEJAHTERA, ada 14 elemen nilai kehidupan, dan setiap huruf dalam konsep itu mempunyai elemen tertentu.”

Tambah beliau, “Bukan bermakna hanya 14 elemen dalam kehidupan yang harus dihayati dan difahami serta diaplikasikan oleh murid, tetapi sekurang-kurangnya apabila murid sudah keluar daripada sistem persekolahan nanti, mereka dapat memahami dan menghayati nilai-nilai penting dalam kehidupan mereka. Melalui konsep SEJAHTERA, diharapkan mereka benar-benar memahami dan menerapkan nilai tersebut dalam kehidupan, khususnya apabila mereka tamat persekolahan.

Secara khusus, YB Datuk Dr. Radzi menjelaskan bahawa terdapat 14 elemen yang terkandung dalam konsep “SEJAHTERA”, iaitu selamat, seronok, sihat, etika, empati, jati diri, adab sopan, harmoni, tekun, teliti, terampil, eksplorasi, rasional dan artikulasi. Kesemua elemen tersebut akan diterapkan secara langsung dan tidak langsung oleh guru dan murid semasa proses pengajaran dan pembelajaran, termasuklah semasa melakukan aktiviti kokurikulum di sekolah. Kesemua elemen itu juga akan diterapkan seawal prasekolah dan diteruskan sehingga ke peringkat sekolah menengah. Atas kewajaran itulah, tema Hari Guru pada tahun ini ialah “Guru Tunjang Sekolah SEJAHTERA”

Dalam ucapannya juga, YB Datuk Dr. Radzi  menyatakan bahawa setelah mengadakan sesi libat urus dengan pentadbir sekolah, suatu keputusan telah dibuat berkaitan dengan penetapan jadual sekolah. Berdasarkan ketetapan tersebut, pihak KPM akan menyediakan satu platform atau aplikasi khas yang akan digunakan oleh semua sekolah untuk membuat penyusunan jadual sekolah, terutamanya bagi membantu sekolah yang mempunyai bilangan murid dan kelas yang banyak. Beliau yakin, sistem ini akan memudahkan pihak pentadbiran sekolah membuat penetapan jadual kelas.

Selain itu, YB Datuk Dr. Radzi turut menekankan soal kekuatan struktur sesebuah sistem, iaitu merujuk struktur yang menunjangi KPM. Secara analogi, beliau menyatakan bahawa rumah yang tidak betul strukturnya, walaupun cantik hiasannya dan mewah kelengkapannya, akan tetapi rumah itu tetap senget dan berkemungkinan roboh jika strukturnya tidak betul dan tidak mantap. Maka itu, KPM mahu membetulkan struktur dalamannya dengan mengadakan bengkel bagi menambah baik struktur sedia ada. Melalui bengkel tersebut, KPM berharap apa-apa juga kekurangan dan kelemahan sebelum ini dapat dimantapkan bagi menjamin setiap perancangan yang dirangka oleh KPM dapat dilaksanakan dengan lancar dan mendatangkan hasil seperti yang diharapkan oleh setiap warga pendidik, khususnya dan masyarakat amnya.


“Terima kasih, cikgu.” – YB Menteri Kanan Pendidikan

Bachok – Tarikh 16 Mei 2022 menjadi hari yang bersejarah dan penuh makna bagi negeri Kelantan kerana pada pagi ini berlangsungnya sambutan Hari Guru Peringkat Kebangsaan Kali ke-51 di Universiti Malaysia Kelantan (UMK). Sambutan Hari Guru Peringkat Kebangsaan ini julung kalinya diadakan di Kelantan Darul Naim. Sambutan yang khusus diadakan untuk meraikan jasa dan sumbangan guru ini berlangsung dalam suasana meriah setelah dua tahun tidak diadakan perhimpunan guru ekoran pandemik COVID-19. Majlis pada pagi ini juga memberikan pengiktirafan kepada individu yang layak menerima pengiktirafan sebagai Tokoh Guru Kebangsaan.

Berucap di hadapan khalayak yang terdiri daripada warga pendidik di Dewan  Canselori, UMK, Menteri Kanan Pendidikan, Yang Berhormat (YB) Datuk Dr. Radzi Jidin kedengaran beberapa kali menyebut ungkapan “Terima kasih, cikgu”. Sememangnya pada tarikh 16 Mei, ungkapan tersebut seharusnya diucapkan tanpa jemu kepada sesiapa sahaja yang bergelar pendidik, terutamanya mereka yang berkerjaya sebagai guru dan dipanggil cikgu.

Sebagai pembuka ucapannya, YB Datuk Dr. Radzi Jidin menyatakan, “Setiap daripada kita pasti telah disentuh hatinya oleh insan yang dipanggil cikgu. Semasa bertugas di sekolah, mereka yang berjawatan guru ini dipanggil cikgu. Selepas bersara, mereka juga masih dipanggil cikgu. Maknanya, itulah gambaran atau manifestasi betapa dekatnya guru dengan masyarakat sehinggakan selepas tidak mengajar di sekolah pun, guru yang sudah bersara masih dipanggil cikgu, terutama oleh individu yang pernah menerima didikan daripada guru berkenaan. Terima kasih, cikgu.”

Menyentuh tentang kerjaya guru pula, YB Datuk Dr. Radzi menegaskan,

Betapa besarnya jasa dan pengorbanan guru kerana gurulah yang menjadi orang pertama yang mengajar dan mencorakkan pemikiran kita. Oleh sebab itu, guru merupakan profesion yang sangat dihormati oleh masyarakat, terutama melalui sumbangan mereka dalam pembangunan masyarakat, negara dan tamadun. Maka itu, tarikh 16 Mei dipilih dan ditetapkan sebagai Hari Guru untuk meraikan pendidik yang telah mencorakkan masa hadapan negara  dengan acuan didikannya. Terima kasih, cikgu!

Menteri Kanan Pendidikan juga turut berkongsi perasaannya, terutama pada sambutan Hari Guru tahun ini. “Hari Guru merupakan hari yang cukup menyentuh jiwa. Itulah yang saya rasainya selama dua tahun menduduki tampuk tertinggi Kementerian Pendidikan Malaysia (KPM). Saya mula bertugas semasa negara bergelut dengan pandemik COVID-19. Saya berdepan dengan keadaan dunia pendidikan yang dibebani masalah pengajaran dan pembelajaran semasa pandemik COVID-19 kerana pada ketika itu, aktiviti bersemuka tidak dibenarkan, namun pembelajaran murid perlu diteruskan dari rumah. Itulah beban yang saya pikul dalam tempoh yang sukar dua tahun yang lalu, terutama dalam menyediakan pelan dan rancangan pengajaran dan pembelajaran dari rumah. Namun begitu, saya amat bersyukur kerana atas kesabaran dan komitmen para guru, anak murid masih dapat belajar dengan baik dan masih menerima ajaran daripada cikgu walaupun pengajaran dan pembelajaran berlangsung dalam suasana kebiasaan baharu kesan daripada pandemik COVID-19. Terima kasih, cikgu kerana kita berjaya melalui tempoh yang sukar pada ketika itu.”

Setelah bergelut dengan situasi sukar selama dua tahun, maka pada 21 Mac 2022, sekolah dibuka semula dan murid belajar di sekolah secara bersemua. Kemudian, pada April 2022, pihak kementerian menamatkan sistem penggiliran ke sekolah, dan akhirnya pada Mei 2022, operasi sekolah berlangsung seperti biasa, iaitu sebelum dilanda pandemik COVID-19, namun harus mematuhi Prosedur Operasi Standard (SOP) yang ditetapkan oleh kerajaan. “Jadi, terima kasih cikgu kerana menunggu di pagar sekolah bagi memastikan sop dipatuhi dan murid berada dalam keadaan sihat untuk belajar di sekolah, serta memastikan garis panduan yang ditetapkan oleh KPM dapat dilaksanakan oleh warga pendidik seperti yang dirancang. Terima kasih, cikgu,” demikianlah ungkapan terima kasih yang disebut beberapa kali oleh Menteri Kanan Pendidikan, yang mewarnai ucapan perasmiannya sempena sambutan Hari Guru Peringkat Kebangsaan pada tahun ini.

Exco Pendidikan Negeri Kelantan turut hadir bersama-sama dengan Timbalan Ketua Setiausaha, KPM dan Ketua Pengarah Pendidikan Malaysia dalam majlis ini. Sebelum ucapan perasmian sambutan Hari Guru Peringkat Kebangsaan oleh Menteri Kanan Pendidikan, telah berlangsung lafaz ikrar guru yang diketuai oleh Ketua Pengarah Pendidikan Malaysia, YBhg. Datin Sri Hajah Nor Zamani Abdol Hamid bersama-sama dengan barisan pengurusan tertinggi KPM. Majlis turut diserikan dengan deklamasi puisi dan persembahan nyanyian lagu dalam dialek Kelantan yang membuka tirai majlis perasmian sambutan Hari Guru Peringkat Kebangsaan.


Wacana Wangsa Jamalullail Siri III: Raja Perlis Perkenan Garis Panduan Tatacara Lagu Perlis

Untuk mendapatkan maklumat terkini, ikuti kami melalui Telegram

Kangar – Raja Perlis, Duli Yang Maha Mulia (DYMM) Tuanku Syed Sirajuddin Jamalullail berkenan berangkat ke majlis Wacana Wangsa Jamalullail Siri III bagi menyempurnakan pelancaran Garis Panduan Tatacara Memainkan dan Menyanyikan Lagu Rasmi Negeri Perlis Aamiin-aamiin pada hari ini.

Majlis Wacana Wangsa Jamalullail Siri III anjuran Majlis Agama Islam dan Adat Istiadat Melayu Perlis (MAIPs) adalah bersempena dengan sambutan ulang tahun keputeraan DYMM Tuanku Syed Sirajuddin Jamalullail yang ke-79.

Dalam majlis tersebut, YBhg. Tan Sri Dato’ Seri Syed Danial Syed Ahmad, Penyimpan Mohor Besar Raja-Raja Melayu Malaysia merangkap Ahli Jawatankuasa MAIPs menyampaikan dan memerihalkan lagu kebesaran negeri Perlis melalui pembentangan “Sesi Lagu Rasmi Negeri Perlis”.

Menurut beliau, setiap negeri atau negara mempunyai tiga jati diri yang lazim, iaitu bendera (sebagai keperibadian negeri/negara), jata dan lagu negeri.

“Lagu ini telah diperkenankan oleh Raja Syed Alwi Jamalullail. Pada peringkat awal, lagu ini dikenali dengan nama ‘Puji Raja’ dan kemudian ditukar kepada nama Aamiin-Aamiin yang membawa maksud ‘perkenankanlah kehendaknya, Ya Allah’.

“Terdapat juga perubahan pada perkataan ‘Rabbal Jalil’ kepada ‘Rabbil Jalil’ pada seni katanya mengambil kira ketepatan tatabahasa Arab,” kata YBhg. Tan Sri Dato’ Seri Syed Danial ketika majlis berlangsung di Auditorium Dr. Syed Mahmood, Jabatan Kesihatan Negeri Perlis, Jalan Raja Syed Alwi, Kangar, Perlis pada petang tadi.

Pengarah Bahagian Perkhdimatan Muzik RTM, YBhg. Datuk Mokhzani Ismail dalam majlis tersebut menghadap dan mempersembahkan skor gubahan lagu Aamiin-aamiin ke hadapan DYMM Raja Perlis.

Bagi memperkukuh jati diri menerusi lagu Perlis, Enakmen Lagu Perlis 2021 telah diluluskan oleh Dewan Undangan Negeri Perlis pada 9 Disember 2021 dan diperkenankan oleh DYMM Tuanku Raja Perlis pada 25 Januari lalu.

Selain itu, garis panduan berkenaan turut menjelaskan bahawa Seksyen 4 Enakmen Lagu Negeri Perlis 2021 menetapkan semua yang mendengar agar berdiri sebagai tanda hormat dengan berdiri dalam keadaan sedia, kepala menunduk sedikit bagi menunjukkan sikap merendah diri, sesuai dengan isi kandungan lagu.

Walau bagaimanapun, tatacara berkenaan dikecualikan ketika meraikan kemenangan dalam program sukan atau ketika Bendera Negeri sedang dinaikkan.

Keberangkatan DYMM Tuanku Syed Sirajuddin Jamalullail ke majlis ini turut diiringi oleh Raja Muda Perlis, DYTM Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil serta anakanda baginda Yang Amat Mulia (YAM) Sharifah Khatreena Nuraniah, YAM Sharifah Farah Adriana dan YAM Syed Sirajuddin Areeb Putra.

Turut diadakan ialah pembentangan “Pelan Pembangunan Negeri Perlis“ oleh Encik Rusdi Yahya, Timbalan Setiausaha Kerajaan (Pembangunan) Negeri Perlis dan “Pelan Strategik MAIPs 2021-2025“ yang dikongsikan oleh Haji Mohd. Nazim Mohd. Noor, Ketua Pegawai Eksekutif MAIPs.

Dalam sesi pembentangan berkenaan, Encik Rusdi Yahya berkata, negeri Perlis berpotensi besar dalam pembangunan ekonomi yang sangat luas kerana Perlis terletak dalam satu kawasan segi tiga sektor pembangunan, iaitu Indonesia, Malaysia, Thailand yang disebut sebagai IMT-GT, seiring dengan aspirasi DYMM Tuanku Raja Perlis dan DYTM Tuanku Raja Muda Perlis dalam memajukan pelbagai sektor.

Sementara itu, Ustaz Haji Mohd Nazim Mohd. Noor, Ketua Pegawai Eksekutif MAIPs berkata bahawa MAIPs menyokong penuh usaha kerajaan dalam memberikan impak positif kepada seluruh masyarakat negeri Perlis. Oleh itu, MAIPs akan memastikan pemantapan agihan zakat secara holistik kepada golongan sasar.

Mengulas lebih lanjut, Wacana Wangsa Jamalullail Siri III menunjukkan bahawa Garis Panduan Lagu Rasmi Negeri Perlis diberikan penekanan kepada dua versi lagu, iaitu Versi DiRaja (lagu negeri tanpa nyanyian yang hendaklah dimainkan pada mana-mana peristiwa sebagaimana yang diperkenankan oleh Tuanku Raja), manakala versi penuh, iaitu lagu negeri dengan nyanyian yang boleh dimainkan dan dinyanyikan pada majlis rasmi atau separa rasmi bagi maksud menghormati lagu negeri, termasuklah di sekolah atau majlis.

Salam Perlis, Raja Berdaulat, Rakyat Berilmu, Negeri Sejahtera, Perlis Maju!


Kenali Kamus dan Majalah Terbitan DBP

Untuk mendapatkan maklumat terkini, ikuti kami melalui Telegram

Beluran – Program Bersahabat dengan Kamus (BdK) siri yang ke-6 dan Majalah dalam Kelas (MDK) siri pertama yang dianjurkan oleh Dewan Bahasa dan Pustaka Cawangan Sabah (DBPCS) berjaya dilaksanakan dengan kerjasama SK Sualok.

Program yang disertai oleh 190 orang murid dan 15 orang guru ini diadakan di SK Sualok dan turut dihadiri oleh pelajar dari SK Lidong, SK Ladang Sabapalm, SK Tagas-Tagas, SK Pamol, SK Nangoh dan SK Basai Baru bersama-sama guru pengiring masing-masing.

Program yang berlangsung selama tiga jam ini disampaikan oleh Puan Julianah Kuli, Ketua Unit Pembinaan Bahasa dan Sastera, DBPCS untuk Program Bersahabat dengan Kamus dan Encik Mohd Fazrin Jaimat, Ketua Unit Pemasaran dan Pengedaran untuk program MDK.

Antara objektif program ini termasuklah untuk meningkatkan penguasaan kosa kata bahasa kebangsaan melalui kamus dan menjadikan proses pembelajaran lebih menyeronokkan dan mudah dengan maklumat menarik dan interaktif yang terkandung di dalam majalah.

Puan Jahalah Hammid, iaitu Penolong Kanan Hal Ehwal Murid SK Sualok dalam ucapan alu-aluannya berharap agar program ini dapat memberikan pendedahan kepada pelajar dan guru tentang fungsi kamus, cara menggunakan kamus, keistimewaan majalah terbitan DBP dan sekali gus menyemai semangat cinta akan bahasa kebangsaan dalam kalangan pelajar dan guru. Pihak sekolah juga berharap agar program seumpama ini dapat diadakan lagi pada masa akan datang.

Selain itu, DBPCS turut mengadakan jualan buku terbitan DBP, sesuai dengan satu daripada objektif kedua-dua program tersebut, iaitu mempromosikan kamus dan majalah terbitan DBP. Jualan buku DBP mendapat sambutan yang begitu menggalakkan daripada para pelajar, ibu bapa dan guru-guru yang hadir.


Sebanyak 52 Sertai Kejohanan Golf Sempena Ulang Tahun Raja Perlis

Kangar – Sebanyak 52 orang peserta mengambil bahagian dalam Kejohanan Golf bersempena dengan Ulang Tahun Keputeraan Raja Perlis, Duli Yang Maha Mulia (DYMM) Tuanku Syed Sirajuddin Jamalullail yang ke-79 di Kelab Golf Putra (KGP) Perlis, Sungai Batu Pahat pada pagi semalam.

Majlis tersebut telah disempurnakan oleh DYMM Tuanku Raja Perlis bersama-sama Raja Muda Perlis, DYTM Tuanku Syed Faizuddin Putra Jamalullail merangkap Tuanku Presiden KGP Perlis.

Baginda berkenan berangkat menyempurnakan majlis penyampaian hadiah, serta menyampaikan hadiah kepada para pemenang.

Pemenang bagi kejohanan berkenaan ialah Fauzi Osman yang berjaya mendapat pukulan Hole in One pada lubang Nombor 4.

Selain itu, beberapa pertandingan sukan lain akan turut dilaksanakan bersempena dengan sambutan hari ulang tahun baginda pada kali ini. Antaranya termasuklah Kejohanan Woodball Terbuka UiTM Cawangan Perlis 2022 yang berlangsung dari 19 Mei 2022 hingga 22 Mei 2022 dan Kejohanan Ragbi Diraja Perlis Terbuka 7 Sepasukan (Perlis Royal 7s) 2022 dengan acara penutup pada 29 Mei ini.


Guru Tunjang Pendidikan Negara

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil menitahkan ucapan “Selamat Menyambut Hari Guru” kepada seluruh warga pendidik dengan ucapan tahniah dan terima kasih kerana sentiasa memberikan komitmen dan dedikasi yang tinggi terhadap tugas dan tanggungjawab yang diamanahkan bagi mendidik anak bangsa.

Baginda bertitah demikian selepas berkenan berangkat menyerahkan sumbangan Majlis Agama Islam dan Adat Istiadat Melayu Perlis (MAIPs) yang berjumlah RM21 000 kepada sebanyak 30 orang asnaf terpilih dengan masing-masing menerima RM700 setiap seorang dalam kalangan anak kariah Masjid Nurul Iman, Kampung Nesam untuk diagihkan oleh amilnya, iaitu Nasir Yahya.

“Jika hari ini murid ceria, gurulah penyerinya. Jika hari ini murid bijak membaca, menulis dan mengira, maka gurulah pembimbingnya dan jika hari ini murid lulus peperiksaan, maka guru juga yang paling gembira. Namun perlu juga diingati, jika suatu hari nanti generasi muda kita rendah sahsiahnya, maka guru jugalah yang akan ditanya. Sesungguhnya, gurulah pendorong utama dalam semua aspek, bukan hanya akademik semata-mata. Bahkan, keutuhan peribadi generasi muda yang bakal menerajui kepimpinan negara pada masa depan dicorakkan oleh guru-guru,” titah baginda lagi.

DYTM Tuanku Syed Faizuddin Putra Jamalullail turut berharap agar sambutan Hari Guru pada tahun ini akan terus meniupkan roh dan semangat serta memperkukuh azam kepada semua warga pendidik untuk terus berbakti dalam sektor pendidikan serta meningkatkan kualiti diri dan kualiti pendidikan di negeri Perlis.

Selain itu, baginda turut menyeru seluruh warga pendidik agar terus mendokong dan memartabatkan Perlis sebagai sebuah negeri yang mendaulatkan ilmu.

Untuk rekod, tema ulang tahun Hari Guru yang disambut pada tahun ini ialah “Guru Tunjang Sekolah SEJAHTERA.”


Guru Membentuk Jiwa Remaja

Untuk mendapatkan maklumat terkini, ikuti kami melalui Telegram

Isu yang berkaitan dengan remaja khususnya murid di sekolah dapat dikupas dan diulas dari pelbagai perspektif. Remaja pada zaman dahulu dengan remaja sekarang memiliki banyak perbezaan terutamanya dalam hal yang berkaitan dengan gaya hidup, pandangan dan juga hubungan persahabatan.

Dalam hal ini, guru berperanan besar dalam membentuk jiwa remaja agar mereka mempunyai jati diri, semangat patriotisme, mencintai bahasa serta budaya. Hal ini disebabkan guru mempunyai tanggungjawab besar dalam mendidik, mengasuh dan mengajar mereka ke arah kebaikan dengan pengalaman dan kepakaran yang sedia ada.

Seorang guru yang memiliki pengaruh, personaliti, budi bahasa yang baik sewajarnya menjadi ikutan para muridnya. Tujuan profesion keguruan bukanlah semata-mata untuk menyampaikan ilmu pengetahuan, namun yang paling penting mampu mengubah kelakuan seseorang daripada buruk kepada baik selain menyuntik semangat dan daya saing yang tinggi dalam kalangan muridnya.

Begitu juga dengan remaja yang disifatkan sebagai aset penting negara dalam membentuk masyarakat berilmu pada masa akan datang. Kajian dari segi psikologi pendidikan, ibu bapa berperanan penting dalam usaha memberikan pendidikan terhadap anak-anak seawal umur tujuh hingga 12 tahun. Kerjasama erat antara guru dengan ibu bapa dapat mendidik jiwa anak-anak supaya lebih bersemangat untuk belajar mencari ilmu, berjiwa patriotik, kental dan beriman.

Memetik pandangan Hassan al-Bana yang mengatakan,

Satu daripada penyelesaian daripada penyakit jiwa termasuklah didikan ibu bapa dan guru, selain adanya rakan dan saudara yang suka memberikan nasihat, iaitu orang yang empati sehingga dia mahu memberitahu perihal kekurangan dan kelebihan kepada kamu.

Menurut Plato, tokoh falsafah Yunani menjelaskan bagi jiwa yang berkemahuan untuk menjadi lebih baik, mereka tidak memerlukan nasihat. Oleh itu, nasihat yang baik perlu diberikan kepada semua remaja oleh ibu bapa, guru dan masyarakat dalam mendidik remaja ke arah kemajuan dan mempunyai jati diri unggul.

Ibu bapa sering mengeluh kerana sukar untuk memahami jiwa anak-anak remaja. Hal ini mungkin disebabkan suatu ketika dahulu mereka dibesarkan dalam suasana yang berlainan dengan suasana sekarang. Pengaruh teknologi digital menjadikan ibu bapa dan guru agak sukar untuk memahami jiwa remaja. Dalam hal ini, mereka perlu menganggap anak-anak remaja sebagai teman rapat dan menjadikan guru sebagai rujukan utama. Didiklah anak-anak supaya berjiwa besar, bersemangat kental dan berfikiran positif.

Banyak kes melibatkan remaja, iaitu pergaulan bebas yang mengundang pelbagai kes jenayah, terlibat dengan perlumbaan haram, memandu tanpa lesen, mengambil risiko yang membahayakan diri yang pada akhirnya menyusahkan ibu bapa. Kerjasama antara ibu bapa dengan guru sangat penting dalam memahami dan membentuk jiwa remaja ke arah berilmu, beriman, bertakwa dan berakhlak.

Dalam hal ini, dunia pendidikan mampu melahirkan remaja yang sentiasa menjaga kehormatan diri, memelihara amanah, menepati janji dan menjaga waktu solat. Naluri ingin mencuba perkara baharu dalam hidup merupakan situasi normal bagi remaja yang berusia 13 hingga 17 tahun. Perasaan mereka juga sering berubah-ubah sehingga menyebabkan pelbagai kes seperti lari dari rumah, terlibat dengan seks bebas, merokok dan penyalahgunaan dadah. Persahabatan dan keakraban remaja dengan rakan sebaya mereka juga harus sentiasa dipantau oleh ibu bapa. Kerjasama ibu bapa dengan guru juga dapat memantau kegiatan dan minat golongan remaja. Hubungan persahabatan sesama remaja penting dalam perkembangan mereka kerana persahabatan merupakan titik mula dan asas dalam membentuk pembelajaran dan perkembangan jiwa yang sihat, sekali gusÂ  terhindar daripada perbuatan yang tidak diingini.

Kesan budaya dari Barat dan terkini Korea ke atas remaja juga mempengaruhi jiwa remaja. Budaya dikaitkan dengan cara hidup sesuatu masyarakat. Oleh itu, golongan remaja perlu mengamalkan budaya yang positif bagi membentuk kehidupan sosial yang baik sesama anggota masyarakat. Mereka tidak perlu meniru budaya orang lain kerana budaya kita amat kaya dengan nilai-nilai murni dan kesopanan. Budaya dan nilai murni yang baik perlu diwujudkan dalam kalangan remaja demi melahirkan remaja yang mempunyai jiwa yang tenteram, emosi yang seimbang, akhlak dan tatasusila yang baik. Ilmu pengetahuan tentang pemahaman agama, jati diri dan sejarah negara juga amat penting untuk diterapkan dalam kehidupan remaja.

Budaya remaja di negara ini banyak dipengaruhi oleh budaya luar yang tidak dapat dikawal terutamanya melalui teknologi digital, filem dan televisyen. Hanya remaja yang mempunyai keimanan, jati diri dan akal budi yang mantap mampu mengelakkan diri daripada terjebak dengan budaya luar yang mampu mempengaruhi tingkah laku dan jiwa mereka. Oleh sebab itu, golongan remaja mudah terpengaruh dengan gaya hidup yang tidak sihat jika tidak dikawal dengan sebaik-baiknya.

Aspek pendidikan melalui pendekatan dakwah yang berhemah dapat menarik remaja membentuk jati diri dengan gaya hidup yang berteraskan budaya kebangsaan. Pengaruh budaya merupakan aspek yang paling kuat menarik remaja ke arah mengamalkan gaya hidup baharu yang bercanggah dengan norma kehidupan.

Kebanyakan golongan remaja dilihat menghabiskan masa dengan telefon pintar, peranti dengan pelbagai permainan melepak di gerai, kafe dan restoran. Banyak masa dihabiskan dengan sia-sia tanpa melakukan perkara yang bermanfaat untuk masa depan mereka. Kegiatan dan hiburan tanpa kawalan akan menjejaskan kehidupan dan masa depan mereka. Hiburan tanpa kawalan juga menjadikan remaja lalai, alpa dan tidak mempunyai arah tujuan kehidupan yang sebenar. Hal ini jika terjadi akan menghancurkan harapan ibu bapa yang menginginkan anak-anak mereka berjaya menggapai cita-cita dan memiliki kerjaya idaman.

Pada akhirnya, perhatian yang lebih berfokus harus diberikan oleh ibu bapa dan guru bagi mengelakkan perkara yang tidak diingini berlaku terhadap anak-anak yang masih remaja. Peranan dan kerjasama erat antara ibu bapa dengan guru penting dalam mengelakkan murid terlibat dalam gejala sosial dan budaya negatif sehingga menghancurkan masa depan dan cita-cita mereka.


Timbalan Menteri Luar Negeri Mengadakan Lawatan Kerja ke Republik Uzbekistan dan Republik Kazakhstan

Putrajaya – Timbalan Menteri Luar Negeri, YB Dato’ Kamarudin Jaffar bakal mengadakan lawatan kerja ke Republik Uzbekistan pada esok hari hingga 21 Mei 2022 diikuti dengan lawatan ke Republik Kazakhstan bermula pada 22 Mei hingga 25 Mei 2022.

Timbalan Menteri akan diiringi oleh pegawai Kementerian Luar Negeri (KLN) sepanjang lawatan tersebut dan beliau akan mengikuti beberapa aktiviti rasmi di kedua-dua buah negara seperti yang dijadualkan.

Di Uzbekistan, Timbalan Menteri dijadualkan untuk membuat kunjungan hormat ke atas Timbalan Menteri Perdagangan Luar dan Pelaburan, Pemangku Menteri Luar Negeri serta Speaker Dewan Rakyat Uzbekistan.

Sementara itu, beliau akan bertemu dengan rakan sejawat dan kunjungan hormat ke atas Timbalan Perdana Menteri (Menteri Perdagangan dan Integrasi) serta Pengerusi Jawatankuasa Hal Ehwal Antarabangsa dan Pertahanan di Kazakhstan.

Lawatan kerja ini bertujuan untuk mengukuhkan lagi kerjasama sedia ada yang memberikan manfaat pada Malaysia dan negara tersebut, dalam masa yang sama meneroka sinergi strategik baharu dalam sektor perdagangan dan pelaburan, pendidikan, kebudayaan, pelancongan, bantuan kerjasama teknikal dan kerjasama kesihatan.

Selain itu, lawatan ini turut diadakan agar Malaysia dapat bertukar-tukar pandangan mengenai isu semasa pada peringkat serantau dan antarabangsa yang melibatkan kepentingan bersama.

Dalam tempoh Januari hingga Oktober 2021, kedua-dua buah negara Asia Tengah ini masing-masing merupakan rakan dagang Malaysia terbesar dan kedua terbesar, iaitu Kazakhstan, dengan jumlah perdagangan berjumlah RM359.79 juta dan Uzbekistan dengan jumlah RM187.82 juta.

Tahun 2022 merupakan ulang tahun ke-30 penubuhan hubungan diplomatik antara Malaysia dengan dua buah negara Asia Tengah tersebut.


Majlis Santapan Malam Bersempena dengan Sambutan Hari Ulang Tahun Keputeraan Raja Perlis ke-79

Untuk mendapatkan maklumat terkini, ikuti kami melalui Telegram

Arau – Raja Perlis, Duli Yang Maha Mulia (DYMM) Tuanku Syed Sirajuddin Jamalullail dan Raja Perempuan Perlis, Duli Yang Maha Mulia (DYMM) Tuanku Tengku Fauziah Almarhum Tengku Abdul Rashid berkenan berangkat menghadiri Majlis Santapan Malam bersempena dengan Sambutan Hari Ulang Tahun Keputeraan Baginda yang ke-79 di Balai Bankuasi Istana Arau pada Selasa malam.

Berangkat sama mengiringi baginda ialah Raja Muda Perlis, DYTM Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil.

Dalam titah baginda, Tuanku Raja Perlis bersyukur dan mengucapkan tahniah kepada kerajaan baginda serta pelbagai agensi dan organisasi yang terlibat atas usaha berterusan membangunkan negeri ini dan membantu rakyat, terutama ketika pandemik COVID-19 melanda dunia.

Sepertimana komen-komen positif mengenai negeri Perlis, baginda juga melihat kehidupan rakyat di negeri ini semakin baik. Sektor perniagaan khususnya kedai makan kini semakin rancak dan baginda berharap agar usaha-usaha membangunkan negeri ini dapat diteruskan.

Tuanku Raja dan Tuanku Raja Perempuan Perlis turut berkenan memotong kek yang dipersembahkan oleh Perdana Menteri Malaysia, Yang Amat Berhormat Dato’ Sri Ismail Sabri Yaakob.

Baginda menzahirkan ucapan terima kasih kepada semua tetamu yang hadir dari jauh dan dekat untuk sama-sama meraikan istiadat yang disempurnakan pada sebelah pagi.

Pada masa yang sama, baginda juga menzahirkan rasa syukur dan berterima kasih kepada seluruh rakyat jelata yang sentiasa mendoakan baginda seisi keluarga supaya terus dilimpahi berkat, kebahagiaan dan juga rahmat serta dikurniakan kesihatan dan keselamatan yang berpanjangan.


Dampak Pembangunan Ekonomi Sabah

Dalam sambutan Hari Malaysia pada 16 September 2021, Perdana Menteri Dato’ Sri Ismail Sabri Yaakob telah mengumumkan bahawa kerajaan pimpinannya akan memberikan perhatian yang serius terhadap isu kepentingan dan kedudukan Sabah dan Sarawak dalam persekutuan Malaysia. Komitmen yang diberikan oleh Perdana Menteri ternyata disambut baik oleh banyak pihak kerana Rang Undang-undang untuk meminda Perlembagaan Persekutuan berhubung dengan Perjanjian Malaysia (MA63) telah diluluskan dengan sokongan penuh Dewan Rakyat pada 14 Disember 2021.

Kelulusan sebulat suara tersebut menunjukkan bahawa kerajaan pusat mengiktiraf tuntunan Sabah dan Sarawak semasa Perjanjian Malaysia dimeterai dan dapat disifatkan sebagai kejayaan perundangan terbesar dan menjadi satu wadah penting dalam merealisasikan Pelan Hala Tuju SMJ (SMJ).

Perlaksanaan SMJ ini adalah berdasarkan lima objektif, iaitu Membina negeri dan masyarakat bersatu, aman makmur dan sejahtera; Merangsang pemulihan ekonomi; meningkatkan ekonomi rakyat; Mengoptimumkan sumber dan hasil negeri; dan Membangunkan modal insan. Melalui tuntutan hak Sabah menerusi MA63, kesemua lima objektif ini diyakini akan dapat dicapai sama ada secara langsung atau sebaliknya.

Pada April 2021, Majlis Khas Perjanjian Malaysia 1963 (MKMA63) telah mencapai persetujuan untuk menyerahkan sepenuhnya kepada kerajaan negeri Sabah kuasa pentadbiran ke atas Pulau Sipadan dan Ligitan. Hak kedaulatan dan bidang kuasa pentadbiran ke atas pulau tersebut termaktub di bawah pengawasan Taman-Taman Sabah dan perlindungan di bawah Akta Kawasan Larangan dan Tempat Larangan 1959. Bahagian Hal Ehwal Sabah dan Sarawak (BHESS) dan Majlis Keselamatan Negara (MKN) akan mengambil tanggungjawab menguruskan penyerahan kuasa tersebut. Walaupun kawalan keselamatan ke atas kedua pulau tersebut masih di bawah bidang kuasa kerajaan persekutuan, kuasa dan autonomi pentadbiran yang telah diserahkan kepada kerajaan negeri akan memberikan dampak pembangunan ekonomi yang signifikan terhadap Sabah, terutamanya dalam sektor pelancongan.

Umum mengetahui bahawa Malaysia telah memenangi kes tuntutan bertindih ke atas Pulau Sipadan dan Ligitan melalui keputusan perbicaraan Mahkamah Keadilan Antarabangsa di Hague pada tahun 2002. Pertikaian antara Malaysia dengan Indonesia untuk merebut pulau tersebut bukanlah semata-mata konflik persempadanan tetapi mempunyai ruang lingkup yang lebih luas kerana kemenangan dalam konflik ini akan memberikan kedaulatan dan pemilikan kepada pihak yang menang.

Tidak dinafikan bahawa pulau yang terletak di Laut Sulawesi, pesisir Tenggara Sabah ini mempunyai kecantikan semula jadi yang memukau, malah sering dinobatkan sebagai antara pulau tercantik di dunia khususnya untuk aktiviti selam. Hal ini bermakna bahawa kuasa pentadbiran yang diberikan ke atas Sabah oleh kerajaan persekutuan bakal memberikan pulangan yang besar kepada kerajaan negeri.

Negeri Sabah sudah sememangnya terkenal dengan destinasi pelancongan yang menarik sejak awal tahun 1980-an dan sektor ini juga merupakan antara penyumbang terbesar ekonomi Sabah sejak tahun 2016. Menurut rekod, hasil tertinggi sektor pelancongan Sabah adalah pada tahun 2018 dengan hasil sebanyak RM8 342 bilion. Dengan adanya daya tarik dan kemasyhuran keindahan Pulau Sipadan dan Ligitan, sektor pelancongan Sabah bakal memperoleh ganjaran keuntungan yang dapat merangsang pemulihan ekonomi Sabah secara keseluruhannya. Dalam erti kata lain, kuasa pentadbiran Pulau Sipadan dan Ligitan yang dikembalikan kepada Sabah melalui inisiatif MKMA63 ini amat sejajar dan bertepatan dengan objektif SMJ.

Seperkara lagi adalah berhubung dengan persetujuan kerajaan persekutuan untuk memberikan kuasa kepada Sabah dan Sarawak untuk pengambilalihan pengeluaran permit dan lesen laut dalam bagi vesel penangkapan. Persetujuan ini juga tercapai dalam Mesyuarat MKMA63 pada 18 Oktober 2021. Hak untuk mengeluarkan permit dan lesen laut dalam akan diletakkan di bawah bidang kuasa Pengarah Jabatan Sabah dan Pengerah Jabatan Perikanan Laut Sarawak. Sebelum penyerahan kuasa ini dipersetujui, pengeluaran lesen vesel dan peralatan menangkap ikan di perairan laut dalam di Sabah dilakukan melalui tindakan perwakilan kuasa oleh Ketua Pengarah Perikanan kepada Pengarah Perikanan Sabah berdasarkan provisi Akta Perikanan 1985 (Akta 317). Ternyata pemberian kuasa ini mempunyai cakupan yang luas bermula daripada penerimaan permohonan, pengauditan, penilaian, kelulusan permohonan sehinggalah ke pengeluaran permit dan lesen vesel serta peralatan penangkapan ikan laut dalam Zon C2. Walau bagaimana pun, pemberian kuasa ini adalah tertakluk kepada syarat-syarat yang telah ditetapkan bersama antara kerajaan Persekutuan dengan kerajaan negeri.

Keputusan ini ternyata memberikan manfaat yang besar kepada kedua-dua pihak di samping dapat memperbaik keharmonian hubungan dan kesefahaman. Secara keseluruhannya kerajaan negeri bakal menerima kebaikan dan kelebihan dari segi pengurusan sumber perikanan, hubungan dan jaringan antarabangsa serta keselamatan perairan. Sekiranya diperhalusi, inisiatif pemberian kuasa ini juga turut mendukung pencapaian objektif pelan SMJ terutamanya bagi mengoptimumkan sumber dan hasil negeri. Memandangkan Sabah negeri yang kaya dengan sumber hidupan laut, industri perikanan di Sabah menjadi antara penyumbang terbesar dana pendapatan kerajaan negeri. Pada enam bulan pertama tahun 2021, Sabah telah merekodkan sebanyak 107 000 tan metrik pendaratan ikan yang bernilai RM643 juta. Pada ketika ini Sabah mempunyai sejumlah 30 486 nelayan dengan tangkapan mencecah 206 703 tan metrik ikan setahun yang bernilai lebih daripada  RM1.2 bilion.

Ternyata industri perikanan Sabah mempunyai potensi yang memberangsangkan dan penurunan kuasa pelesenan perikanan laut dalam daripada Ketua Pengarah Perikanan kepada Pengarah Perikanan Sabah akan membolehkan Jabatan Perikanan Sabah menentukan lesen vesel yang perlu dikeluarkan berdasarkan kapasiti jumlah tangkapan seperti di Laut Sulawesi, Laut China Selatan dan Laut Sulu.

Selain itu, penurunan kuasa tersebut akan membolehkan Sabah meneruskan dasar yang sedia ada di samping membentuk dasar baharu berkaitan dengan pengurusan perikanan yang bersesuaian dengan keperluan industri perikanan di Sabah, mengikut norma pengurusan perikanan antarabangsa. Hal ini bermakna bahawa langkah penurunan kuasa pelesenan perikanan laut dalam kerajaan Sabah boleh dilihat selari dengan objektif serta aspirasi pelan SMJ terutamanya dalam memulihkan dan seterusnya merancakkan kembali pertumbuhan ekonomi yang terjejas teruk akibat pandemik COVID-19. Tidak dinafikan juga bahawa rangsangan ini bakal mencetuskan peluang pekerjaan yang dapat membantu golongan rentan bandar dan B40 untuk mendapat pendapatan yang lebih baik.

Walaupun penurunan kuasa pelesenan perikanan laut kepada kerajaan negeri Sabah merupakan perubahan yang disambut baik, namun masih terdapat isu berkaitan dengan hal ini yang masih belum dapat diselesaikan, iaitu isu perairan Sabah dan Sarawak. Isu ini timbul rentetan daripada penguatkuasaan Akta Laut Wilayah 2012 (Akta 750) yang telah mengehadkan hak-hak kedaulatan dan bidang kuasa ke atas kawasan pentas dunia (continental shelf) yang terdiri daripada dasar laut dan tanah bawahnya kepada tiga batu nautika bersamaan dengan 5.56 km dari pantai. Penguatkuasaan Akta tersebut telah mengurangkan secara signifikan had laut wilayah Sabah dan Sarawak sebanyak 9 batu nautika bersamaan dengan 16.5 km (daripada 12 batu nautika kepada 3 batu nautika). Sehubungan itu, kerajaan negeri Sabah dan Sarawak berpendapat bahawa skop pemakaian Akta ini sepatutnya hanya terpakai di Semenanjung Malaysia.

Apa-apa yang boleh dirumuskan setakat ini adalah terdapat beberapa perubahan yang positif dalam isu berkaitan MA63. Kerajaan Persekutuan melalui perbincangan dalam Mesyuarat MKMA63 telah memberikan persetujuan ke atas perkara-perkara yang memberikan kelebihan kepada kerajaan negeri Sabah yang seterusnya dapat membantu kerajaan negeri merealisasikan pelan SMJ. Penyerahan hak mutlak pentadbiran ke atas Pulau Sipadan dan Ligitan serta penurunan kuasa pelesenan perikanan laut dalam kepada kerajaan negeri sudah pasti akan menjadi pemangkin pertumbuhan ekonomi Sabah yang lebih memberangsangkan. Pelan SMJ juga bakal mencapai matlamat yang dicita-citakan bagi menjamin kelangsungan dan kesejahteraan seluruh rakyat Sabah sejajar dengan rakyat negeri lain di Malaysia.

Pensyarah Kanan, Program Hubungan Antarabangsa, Fakulti Sains Sosial dan Kemanusiaan, Universiti Malaysia Sabah.


Jemaah Dato’-Dato’ Perlis Anjur Majlis Santapan Malam Bersempena dengan Ulang Tahun Keputeraan Raja Perlis

Untuk mendapatkan maklumat terkini, ikuti kami melalui Telegram

Kangar – Jemaah Dato’-Dato’ Perlis (JDDPs) akan menganjurkan “Majlis Santapan Malam 2022” pada 1 Julai 2022 di Hotel Royale Chulan, Kuala Lumpur bermula pukul 8.00 malam. Majlis ini merupakan acara tahunan pihak JDDPs bertujuan untuk meraikan dan memuliakan Ulang Tahun Keputeraan Kebawah Duli Yang Maha Mulia (DYMM) Tuanku Raja Perlis.

Raja Perlis,  Duli Yang Maha Mulia (DYMM) Tuanku Syed Sirajuddin Jamalullail dan Raja Perempuan Perlis,  Duli Yang Maha Mulia (DYMM) Tuanku Tengku Fauziah Almarhum Tengku Abdul Rashid bersama-sama Raja Muda, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil telah berkenan untuk berangkat hadir ke majlis tersebut.

Demikian dimaklumkan oleh Presiden JDDPs, Mejar Jeneral Datuk Husin Md Tahak (Bersara) semasa Majlis Santapan Tengah Hari sempena Mesyuarat Agung Tahunan Jemaah Dato’-Dato’ Perlis di Hotel Putra Regency, Kangar semalam.

Tuanku Raja Muda dan Tuanku Raja Puan Muda berkenan berangkat menghadiri majlis tersebut yang mana pada sebelah paginya telah diadakan pemilihan Mejar Jeneral Datuk Husin sebagai Presiden JDDPs yang baharu dan Profesor Emeritus Datuk Ir. Ts. Dr. Kamarudin Hussin sebagai Timbalan Presiden untuk tempoh dua tahun. Dato’ Haji Talib Haji Ali kekal memikul tugas Setiausaha dan Dato’ Ir. Hj. Mohd. Yusoff Hj. Mustafa pula selaku Bendahari.

DYTM Tuanku Syed Faizuddin Putra selaku Penaung kepada Jemaah Dato’-Dato’ Perlis sejak awal penubuhannya sentiasa mengikuti secara dekat akan perkembangan dan aktiviti yang dijalankan oleh pihak JDDPs. Baginda menyeru lebih banyak Dato’-Dato’ Perlis yang bilangannya meningkat setiap tahun, secara sukarela mendaftarkan diri untuk menganggotai JDDPs bagi sama-sama menyumbang dari segi idea yang bernas, kudrat atau wang ringgit untuk membolehkan aktivitinya berjalan sepertimana yang diharapkan.

Tuanku Raja Muda juga menzahirkan ucapan terima kasih atas kerjasama serta sokongan pelbagai pihak termasuklah syarikat-syarikat korporat yang sentiasa membantu.

Pada masa yang sama juga, Tuanku Syed Faizuddin Putra turut menitahkan ucapan penghargaan kepada semua pihak yang datang dari jauh dan juga dekat untuk bersama-sama memeriahkan lagi sambutan Ulang Tahun Keputeraan Kebawah Duli Yang Maha Mulia Tuanku Raja Perlis ke-79 pada tahun ini setelah ditangguhkan selama dua tahun akibat pandemik COVID-19.


Suri Teladan Rakyat Perlis

Arau – Semasa Istiadat Penganugerahan Darjah Kebesaran dan Pingat Negeri Perlis bersempena dengan Sambutan Hari Ulang Tahun Keputeraan Tuanku Raja Perlis ke-79 yang berlangsung di Balairung Seri Istana Arau, Perlis, Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail bertitah bahawa kepimpinan Raja Perlis, Duli Yang Maha Mulia (DYMM) Tuanku Syed Sirajuddin Jamalullail merupakan suri teladan berharga buat rakyat jelata di negeri Perlis kerana baginda merupakan pemimpin yang disayangi ibarat “kayu besar di tengah padang, tempat bernaung kepanasan, tempat berlindung kehujanan”.

Titah DYTM Tuanku Syed Faizuddin Putra Jamalullail lagi, baginda Tuanku Raja Perlis seorang pemimpin yang bijaksana umpama “bayang-bayang sepanjang tubuh, selimut sepanjang badan” di samping keputusan yang dilakukan baginda sentiasa adil dan saksama ibarat “datar bak lantai papan, licin bak dinding cermin”. Selain itu, Tuanku Raja Perlis juga seorang pemimpin yang menjadi tempat rakyat berpaut dan berharap umpama “condong yang akan menongkat, rebah yang akan menegakkan”.

Demikian titah Raja Muda Perlis, DYTM Tuanku Syed Faizuddin Putra Jamalullail ketika mempersembahkan ucapan mengulangi taat setia yang tidak berbelah bahagi kepada Tuanku Raja dan Tuanku Raja Perempuan selagi hayat dikandung badan.

Menurut DYTM Tuanku Syed Faizuddin Putra Jamalullail, Tuanku Raja Perlis dijulang sebagai pemimpin yang hebat, bak “tuah yang disembah, junjung yang dipanjat” di samping cakna menyantuni rakyat, di bibir tak lekang menitahkan nasihat, penuh tenaga dan penuh bersemangat, umpama “seletus bedil berbunyi, mencelur ikan di laut, berkokok ayam di hutan”.

Baginda turut menyentuh tentang  kejayaan Tuanku Raja Perlis memimpin watan tercinta dengan insan yang setia menemani di sisi umpama “serumpun bak serai, sesusun bak sirih” dan “bagai bayang tak luput sesaat, di mata dan di hati tersemat sudah”, dengan suka dan duka ditempuhi dan diharungi bersama-sama. Itulah gerangan ratu hati tercinta, cinta sejati, isteri dan juga ibu mithali, iaitu Raja Perempuan Perlis, DYMM Tuanku Tengku Fauziah.

DYTM Tuanku Syed Faizuddin Putra turut mendoakan semoga negeri Perlis bertambah makmur, seperti “air di dalam dulang,” dan “air jernih, ikannya jinak” serta semoga Tuanku Raja Perlis berdua bertambah sihat, sentiasa dipelihara serta terus bertakhta menelusuri masa hingga ke akhir hayat.


Waspada dengan Sindiket Menggunakan Nama SPA

Putrajaya – Suruhanjaya Perkhidmatan Awam Malaysia (SPA) menasihati orang ramai supaya berwaspada dengan sindiket penyamaran yang menggunakan nama Ahli Suruhanjaya dan Pegawai Pengurusan Tertinggi SPA yang dikatakan menawarkan perkhidmatan berbayar kepada individu untuk dilantik ke dalam perkhidmatan awam.

SPA menafikan tindakan tersebut dalam suatu kenyataan menerusi laman media sosial,facebook rasminya hari ini berikutan mendapat aduan berkenaan hal ini.

Pada masa yang sama, SPA turut mengesan sindiket terbabit didapati aktif di platform Telegram dengan menggunakan nama berserta gambar Ahli Suruhanjaya dan Pegawai Pengurusan Tertinggi SPA untuk memerangkap mangsa.

Pihak SPA mengambil serius terhadap isu ini dan telah membuat laporan polis. SPA mengingatkan lagi orang awam supaya berhati-hati agar tidak terpedaya dengan perangkap golongan yang tidak bermoral ini.

Permohonan untuk kemasukan dalam perkhidmatan awam adalah percuma dan orang awam boleh terus memohon melalui sistem SPA9.


Pengalaman Seorang Editor – Dato’ Baharuddin Zainal

Untuk mendapatkan maklumat terkini, ikuti kami melalui Telegram

Kuala Lumpur – Sasterawan Negara, Dato’ Baharuddin Zainal atau lebih dikenali sebagai Baha Zain tampil sebagai pembicara dalam Sesi Bicara Editor dengan tajuk Pengalaman Seorang Editor. Program yang dianjurkan oleh Persatuan Editor Malaysia (PEM) dan Jabatan Pengajian Media dan Komunikasi, Fakulti Sastera dan Sains Sosial (FSSS), Universiti Malaya (UM) ini diadakan di Auditorium Anjung Ilmu, FSSS, UM.

Mengakui pengalaman dalam dunia editor penerbitan buku merangkumi segenap bidang, Dato’ Baha Zain menyatakan bahawa sepanjang bergelar editor, beliau menjadi sangat hampir dan akrab dengan perkembangan bahasa Melayu. Mantan Timbalan Ketua Pengarah Dewan Bahasa dan Pustaka (DBP) dan editor yang pernah menangani majalah Dewan Bahasa, Dewan Sastera dan Dewan Kosmik terbitan DBP ini turut menceritakan kisah dirinya semasa diberikan peluang ke Indonesia untuk mengikuti kursus bahasa. Di sana, beliau dapat menyaksikan pergaulan antara tenaga intelektual untuk mempelajari bahasa dalam sebuah masyarakat ilmu dan sikap orang yang benar-benar sanggup berhadapan dengan apa-apa sahaja cabaran demi memperoleh ilmu. Pengorbanan dan dedikasi terhadap ilmu yang banyak dipelajari daripada tenaga intelektual di Indonesia tersebut demi idealisme membuatkan beliau berasa kagum.

Mengimbas kenangannya sebagai editor, Dato’ Baha Zain tidak menafikan bahawa beliau juga pernah berhadapan dengan pelbagai kritikan yang mencalarkan nama baiknya sebagai editor. Walau bagaimanapun, cabaran itu haruslah ditangani secara berhemah dan mengikut undang-undang.

“Tugas dan tanggungjawab editor bukan sekadar mengendalikan kegiatan yang bermakna kepada masyarakat pembaca, sebaliknya berani menghasilkan banyak penulisan yang meningkatkan intelektual pembacanya.”

Sesi Bicara Editor yang dihadiri oleh Prof. Dr. Hamedi Mohd Adnan (Presiden PEM), Datuk Mior Kamarulbaid Mior Shahid (mantan Pengarang Kumpulan Berita Harian), Dr. Siti Ezaleila Mustafa (Setiausaha PEM), Dr. Mohamad Saleeh Rahamad (Presiden Persatuan Penulis Nasional Malaysia), Encik Mohd Riduwan Wahab (Pengarah DBP Wilayah Selatan), Mohamed Nasser Mohamed (Nuha Creative Resources) dan tetamu undangan yang lain serta diakhiri dengan jamuan Hari Raya Aidilfitri.


Perihal “Memotong“

Kata memotong merupakan kata umum, kata hipernim atau kata superordinat yang biasa kita gunakan dalam kehidupan seharian. Sebagai kata umum, kata memotong merangkumi sejumlah kata khusus atau hiponim. Dengan adanya hiponim, kita dapat menghalusi maksud kata memotong dan menggunakannya dengan lebih tepat.

Kata khusus memotong ada kalanya bergantung pada bahan yang dipotong.  Sila lihat contoh yang berikut:

Kata hiponim dalam kelompok ayat 1 seperti mengacip, mencangkul, mengerat, menoreh dan mengelar bersifat khusus, dan berkaitan dengan benda tertentu. Kata-kata itu tidak boleh digunakan secara bertukar ganti secara sesuka hati.

Kata khusus memotong kadang-kadang berkaitan dengan bahagian benda yang dipotong. Sila lihat contoh yang berikut:

2a.  Dia mengembiri kambing ternakannya.

Dalam kelompok ayat 2, kata mengembiri berkaitan dengan menghilangkan sifat kejantanan. Kata yang seerti adalah seperti mengasi dan mengasim. Kata memangkas atau mencantas berkaitan dengan hujung dahan atau ranting. Kata mengetam berkaitan dengan permukaan kayu, dan kata mengkhatan atau menyunat berkaitan dengan kulup.

Kata khusus memotong juga berkaitan dengan bentuk atau saiz potongan. Sila lihat contoh yang berikut:

Dalam ayat 3a, kata mengerat berkaitan dengan potongan secara melintang.  Dalam ayat 3b, kata membelah berkaitan dengan potongan yang memanjang. Dalam ayat 3c, kata melapah berkaitan dengan potongan yang besar-besar. Dalam ayat 3d, kata mencencang berkaitan dengan potongan yang kecil-kecil. Dalam ayat 3e, kata menghiris berkaitan dengan potongan yang nipis-nipis. Dalam ayat 3f, kata menebuk berkaitan dengan keadaan yang berlubang. Dalam ayat 3g, kata meraut berkaitan dengan keadaan yang licin, halus atau tajam.

Kata khusus memotong juga berkaitan dengan keadaan benda yang dipotong. Sebagai contoh, bagi pokok berkayu yang besar dan keras, kata khususnya ialah menebang atau mengapak. Bagi tumbuhan renek yang tidak begitu keras, kata yang digunakan ialah menebas, mengetam atau menyabit. Sila lihat contoh yang berikut:

Kata khusus memotong juga berkaitan dengan dalamnya sesuatu benda dipotong. Sila lihat contoh yang berikut:

Dalam kelompok ayat 5 di atas, kata menebang, mengerat dan memenggal bererti memotong sesuatu sampai terputus, manakala kata menakik dan mengelar berkaitan dengan potongan yang tidak begitu dalam.

Kata khusus memotong juga berkaitan dengan kekuatan tenaga yang digunakan. Sila lihat contoh yang berikut:

Dalam kelompok ayat 6, kata menetak, memarang dan membelah berkaitan dengan tenaga yang lebih berbandung dengan kata menghiris dan menuai.

Kata khusus memotong juga berkaitan dengan alat yang digunakan untuk memotong sesuatu. Sila lihat contoh yang berikut:

Ayat Contoh                                     Alat

7a.  Dia memahat kayu.                              pahat

7b.  Dia memarang pokok                          parang

7c.  Dia mencangkul tanah                        cangkul

7d.  Dia mengacip pinang                          kacip

7e.  Dia mengapak pokok                           kapak

7f.   Dia mengetam kayu                            ketam

7g.  Dia menggergaji kayu                         gergaji

7h.  Dia menggerudi kayu                          gerudi

7i.   Dia menggunting kain                         gunting

7j.   Dia mengisar daging                           mesin pengisar

7k.  Dia menyabit rumput                           sabit

Kata khusus memotong juga berkaitan dengan alat yang digunakan. Sila lihat contoh yang berikut:

8b.  Dia menetak lawannya dengan parang.

Dalam ayat 8a, kata menikam berkaitan dengan alat atau senjata yang runcing seperti keris, lembing atau tombak. Kata khusus lain adalah seperti meradak, menohok dan menombak. Bagi kata menetak pula, alat atau senjata yang digunakan biasanya berbentuk memanjang. Contohnya ialah parang atau pedang. Kata khusus lain adalah seperti memenggal dan memancung.


UKM Buka Cawangan di Doha

Untuk mendapatkan maklumat terkini, ikuti kami melalui Telegram

Bangi – Universiti Kebangsaan Malaysia (UKM) akan membuka cawangannya di Doha, Qatar dengan pengambilan pelajar sulungnya  pada September ini. Menurut Naib Canselor, Prof. Dato’ Ts. Dr. Mohd Ekhwan Toriman, pembukaan cawangan UKM di negara tersebut akan meningkatkan kerjasama dalam perundingan dan penyelidikan selain penawaran kursus dan memantapkan jenama UKM di negara-negara Teluk.

“UKM amat berbangga dengan pengiktirafan ini. Maka itu, sebuah universiti watan, UKM akan terus memberikan perkhidmatan pendidikan yang terbaik dalam merentas sempadan dunia.”

Tambah beliau, pembukaan cawangan UKM di Doha adalah berdasarkan projek kerjasama dengan The Regional Group yang merupakan sebuah syarikat yang menguruskan bidang pembangunan hartanah, pengurusan aset, pertanian, pelaburan saham dan khidmat perundingan kejuruteraan.

Menurut kenyataan yang dikeluarkan oleh UKM, menerusi perjanjian yang ditandatangani pada 26 Mac lalu, UKM bersetuju untuk menawarkan program peringkat prasiswazah dan pascasiswazah secara persisir (offshore) di Doha. The Regional Group bertanggungjawab dalam pengurusan program, pemasaran dan menyediakan kemudahan fasiliti dan infrastruktur untuk sesi pengajaran dan pembelajaran. Sementara itu,   UKM bertanggungjawab dalam menyediakan input akademik yang melibatkan kurikulum, pengajaran dan pembelajaran, jaminan kualiti dan pengijazahan.

Tambah  Profesor Dato’ Ts. Dr. Mohd Ekhwan, UKM amat berbangga kerana dalam tempoh dua hingga lima tahun lagi, The Regional Group  bersetuju untuk membiaya pembinaan kampus cawangan UKM di Qatar.

Katanya, program offshore dijangka akan mula ditawarkan pada Oktober 2022 dengan kumpulan pertama pelajar akan mengikuti program sarjana muda.

“Antara program yang akan ditawarkan termasuklah Sarjana Muda Pentadbiran Perniagaan, Sarjana Muda Kejuruteraan Awam, Sarjana Muda Kejuruteraan Perisian (Pembangunan Sistem Maklumat), Sarjana Muda Kejururawatan dan Sarjana Muda Sains (Teknologi Kimia). Kita mensasarkan pelajar yang akan mengikuti pengajian di UKM cawangan Doha adalah dalam kalangan rakyat Qatar itu sendiri dan juga rakyat negara lain yang bekerja di Qatar dan dari negara-negara Teluk,” katanya.

Selain penawaran program secara offshore, Prof. Dato’ Ts. Dr. Mohd Ekhwan turut menjelskan bahawa pihak Qatar turut berminat untuk mendapatkan khidmat kepakaran UKM dalam kerja-kerja perundingan dan penyelidikan untuk projek-projek di Qatar.

“Melalui pembukaan UKM cawangan Doha ini akan dapat meningkatkan penjanaan universiti disamping menyebarluaskan kerjasama dalam pelbagai bidang lain ke peringkat antarabanga. Terima kasih kepada kerajaan Qatar kerana membenarkan UKM membuka cawangan di Doha. Saya percaya dengan kerjasama ini, UKM khususnya Malaysia dan Qatar dapat terus  memperkukuh kerjasama dua hala dalam pelbagai bidang,” katanya.


Jalinan Kerjasama Tingkatkan Perkhidmatan Rejimen Perlis yang Lebih Inklusif

Pauh Putra – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan berangkat menghadiri majlis Sambutan Aidilfitri dan Hari Keluarga Rejimen 504 Askar Wataniah yang diadakan di Pauh Inn Politeknik Tuanku Syed Sirajuddin (PTSS), Pauh Putra pada hari ini.

Dalam majlis tersebut, baginda bertitah Rejimen Askar Wataniah perlu berkolaborasi dengan pelbagai agensi kerajaan mahupun swasta serta sentiasa berafiliasi dengan masyarakat luar, terutamanya dalam perkara latihan bagi mengoptimumkan perkhidmatan berkenaan.

Di samping itu, peranan dan pelibatan daripada semua pihak juga penting dalam usaha menyokong setiap latihan dan kursus yang dianjurkan oleh pihak rejimen.

Menurut DYTM Tuanku Raja Muda yang merangkap Tuanku Komander rejimen berkenaan,

Selaras dengan pelbagai audit yang telah dihadapi oleh pihak rejimen pada setiap tahun, pengukuhan penyatuan amatlah diperlukan dan dihayati oleh setiap lapisan pegawai dan anggota.

“Kita seharusnya mengkaji dan mencari jalan penyelesaian bagi setiap teguran yang diberikan oleh Tim Pemeriksa. Sikap menuding jari dan bersangka buruk hanya mengeruhkan keadaan lagi dan sudah pastinya menemui jalan buntu.”

“Oleh itu, marilah bersama-sama sebagai satu rumpun menjernihkan semula sebarang salah faham dan memperbaik setiap teguran bagi meningkatkan kembali pengurusan rejimen ke arah lebih inklusif.

Pada masa yang sama, Timbalan Komander, Leftenan Kolonel Mohamad Zaidi Ishak berkata,

Walaupun menghadapi pelbagai kekangan tugas dan prosedur operasi standard (SOP) yang perlu dipatuhi, tugasan setiap pegawai dan anggota sebagai pasukan keselamatan tetap diteruskan demi menjaga kedaulatan tanah air tercinta.

Keberangkatan DYTM Tuanku Raja Muda ke majlis ini turut diiringi oleh Raja Puan Muda Perlis, Mejar (Kehormat) Tuanku Hajah Lailatul Shahreen Akashah Khalil.


Keluarga Malaysia Diundang Hadir ke Simposium Pengantarabangsaan Bahasa Melayu

Untuk mendapatkan maklumat terkini, ikuti kami melalui Telegram

Kuala Lumpur – Sebagai penzahiran maklum balas ke atas hasrat Perdana Menteri, YAB Dato’ Sri Ismail Sabri Yaakob, yang mahu melihat bahasa Melayu dimartabatkan di dalam negara dan diperluas penggunaannya pada peringkat ASEAN dan antarabangsa, Pejabat Perdana Menteri dengan kerjasama Dewan Bahasa dan Pustaka (DBP); Institut Alam dan Tamadun Melayu (ATMA), Universiti Kebangsaan Malaysia (UKM); dan Institut Peradaban Melayu (IPM), Universiti Pendidikan Sultan Idris (UPSI) menganjurkan Simposium Pengantarabangsaan Bahasa Melayu yang akan berlangsung esok, iaitu Ahad hingga Selasa (22 Mei  hingga 24 Mei 2022), bertempat di  Wisma DBP, Kuala Lumpur.

Menurut hantaran menerusi Facebook Pejabat Perdana Menteri, Keluarga Malaysia diundang hadir ke simposium yang buat julung-julung kalinya diadakan yang turut menyaksikan penyertaan dan sokongan daripada pelbagai tokoh bahasa dari serata negara. Yang berikut ialah acara yang akan dijadualkan sepanjang tiga hari simposium tersebut:

(1) Perasmian pembukaan oleh Perdana Menteri, YAB Dato’ Sri Ismail Sabri Yaakob, pada 8.30 pagi hingga 9.30 pagi, 22 Mei 2022 (Ahad).

(3) Pembentangan 60 kertas kerja menerusi 15 sidang:

(i) Sidang 1: Isu dan Cabaran Bahasa Melayu Abad ke-21, pada pukul 10.00 pagi hingga  11.30 pagi, 22 Mei 2022 (Ahad). Pembentang yang terlibat:

(ii) Sidang 2: Bahasa Melayu dalam Pelbagai Bidang Pendidikan, pada pukul 11.30 pagi  hingga 1.00 tengah hari, 22 Mei 2022 (Ahad). Pembentang yang terlibat:

(iii) Sidang 3: Bahasa Melayu dan Pengukuhan melalui Undang-undang, pada pukul 2.00 petang hingga  3.30 petang, 22 Mei 2022 (Ahad). Pembentang yang terlibat:

(iv) Sidang 4: Bahasa Melayu dan Ekonomi, pada pukul 3.30 petang hingga 5.00 petang, 22 Mei 2022 (Ahad). Pembentang yang terlibat:

(v) Sidang 5: Bahasa Melayu sebagai Bahasa Diplomasi, pada pukul 5.00 petang hingga 6.30 petang, 22 Mei 2022 (Ahad). Pembentang yang terlibat:

(vi) Sidang 6: Bahasa Melayu sebagai Bahasa Supranasional dan Diaspora Bahasa Melayu, pada pukul 8.30 pagi hingga 10.00 pagi, 23 Mei 2022 (Isnin). Pembentang yang terlibat:

(vii) Sidang 7: Bahasa Melayu di Forum Antarabangsa, pada pukul 10.00 pagi hingga 11.30 pagi, 23 Mei 2022 (Isnin). Pembentang yang terlibat:

(viii) Sidang 8: Bahasa Melayu Tunjang Peradaban Bangsa, pada pukul 11.30 pagi hingga  1.00 tengah hari, 23 Mei 2022 (Isnin). Pembentang yang terlibat:

(ix) Sidang 9: Bahasa Melayu dan Pembinaan Negara, pada pukul 2.00 petang hingga  3.30 petang, 23 Mei 2022 (Isnin). Pembentang yang terlibat:

(x) Sidang 10: Pengembangan Bahasa Melayu melalui Sains, Teknologi, Multimedia dan Komunikasi, pada pukul 3.30 petang hingga 5.00 petang, 23 Mei 2022 (Isnin). Pembentang yang terlibat:

(xi) Sidang 11: Bahasa Melayu dan Pengurusan pada pukul 5.00 petang hingga  6.30 petang, 23 Mei 2022 (Isnin). Pembentang yang terlibat:

(xii) Sidang 12: Pengajian Melayu Antarabangsa, pada pukul 8.30 pagi hingga 10.00 pagi, 24 Mei 2022 (Selasa). Pembentang yang terlibat:

(xiii) Sidang 13: Peranan Institusi Pengajian Tinggi dalam Peningkatan Bahasa Melayu, pada pukul10.00 pagi hingga 11.30 pagi, 24 Mei 2022 (Selasa). Pembentang yang terlibat:

(xiv) Sidang 14: Bahasa Melayu Pelestarian Kearifan Setempat, pada pukul 11.30 pagi hingga 1.00 tengah hari, 24 Mei 2022 (Selasa). Pembentang yang terlibat:

(xv) Sidang 15: Gagasan Bahasa Melayu: Dari Negara ke Serantau dan Antarabangsa, pada pukul 2.00 petang  hingga 3.30 petang, 24 Mei 2022 (Selasa). Pembentang yang terlibat:

(4) Forum: Memartabatkan Bahasa Melayu di Rantau ASEAN, pada pukul 8.00 malam hingga 10.30 malam, 22 Mei 2022 (Ahad). Ahli panel yang terlibat:

(5) Forum: Bahasa Melayu Menuju Globalisasi, pada pukul 3.30 petang hingga 5.00 petang, 24 Mei 2022 (Selasa). Ahli panel yang terlibat:

(6) Mesyuarat Meja Bulat Wakil-wakil ASEAN untuk Program Pengembangan Bahasa Melayu di Institut Pengajian Tinggi Negara ASEAN, pada pukul 8.00 malam hingga   10.30 malam, 23 Mei 2022 (Isnin).

(7) Perasmian Penutupan oleh Ketua Setiausaha Negara, YABhg. Tan Sri Dato’ Seri Mohd Zuki Ali, pada pukul 5.00 petang hingga 6.30 petang, 24 Mei 2022 (Selasa).


Sebanyak 186 Peserta Sertai Kejohanan Woodball Terbuka UiTM Perlis

Untuk mendapatkan maklumat terkini, ikuti kami melalui Telegram

Arau – Raja Muda Perlis, DYTM Tuanku Syed Faizuddin Putra Jamalullail berkenan berangkat menyempurnakan majlis penutupan Kejohanan Woodball Terbuka Universiti Teknologi MARA (UiTM) Cawangan Perlis 2022 yang diadakan Dewan Sri Semarak Kampus Arau pada petang ini.

Sebanyak 186 orang peserta menyertai Kejohanan Woodball Terbuka Universiti Teknologi MARA (UiTM) Cawangan Perlis 2022 yang berlangsung di Laman Woodball Kompleks Sukan Tuanku Syed Faizuddin Putra, UiTM Arau sempena Sambutan Hari Ulang Tahun Keputeraan Raja Perlis, (DYMM) Tuanku Syed Sirajuddin Jamalullail yang ke-79.

Kejohanan yang berlangsung selama dua hari, iaitu bermula dari 20 hingga 22 Mei 2022, telah disertai oleh pasukan dari Perlis (4), UiTM (2), Perlis Titan (2), Pahang (2), Johor (3), Pulau Pinang (2), MWA (1), Jabatan Ukur dan Pemetaan Malaysia (JUPEM) (1), Kuala Lumpur (3) dan Terengganu (2) melibatkan 22 pasukan lelaki dan sembilan pasukan wanita.

Secara keseluruhannya, sebanyak 108 orang telah mengambil bahagian dalam kategori Perseorangan Lelaki, manakala Perseorangan Wanita (45 orang), Perseorangan Remaja Lelaki (21 orang) dan Perseorangan Remaja Wanita (12 orang).

Keberangkatan tiba baginda disambut oleh Naib Canselor UiTM, Profesor Datuk Ts. Dr. Hajah Roziah Mohd. Janor dan Rektor UiTM Cawangan Perlis, Profesor Madya Ts. Dr. Shukor Sanim Mohd. Fauzi.

DYTM Raja Muda Perlis  yang juga merangkap Tuanku Penaung DiRaja Persatuan Woodball Negeri Perlis bertitah, “Pada tahun 2019, Persatuan Woodball Malaysia telah merancang dan bersedia untuk menjadi tuan rumah bagi kejohanan World Cup Woodball Championship 2020, yang sepatutnya diadakan di Perlis, dengan kerjasama Persatuan Woodball Negeri Perlis. Namun begitu, berikutan pandemik COVID-19 yang menyerang dunia, hajat tersebut tidak kesampaian.”

Walau bagaimanapun, Persatuan Woodball Malaysia terus berusaha meningkatkan pelibatan orang ramai dengan mengadakan pelbagai kejohanan pada peringkat domestik. Antaranya termasuklah, UiTM Perlis Open Woodball Championship 2022 dan Malaysian National Woodball League yang diadakan di Kuala Lumpur baru-baru ini, yakni giliran tuan rumah yang seterusnya ialah Terengganu pada 2 Jun hingga 5 Jun 2022, dan akan diikuti oleh negeri Perlis yang dijangka dilakukan pada Oktober atau November.

DYTM Tuanku Raja Muda amat berharap agar semua  Institut Pengajian Tinggi Awam (IPTA), terutamanya di negeri Perlis untuk terus memainkan peranan dalam memajukan sukan woodball ini.

“Usaha untuk mempopularkan sukan ini tidak mampu digapai sekiranya beberapa pihak sahaja yang menunjukkan kesungguhan,” tegas DYTM Raja Muda Perlis.


Pengantarabangsaan Bahasa Melayu Perlu Tindakan Strategik

Kuala Lumpur – Simposium Pengantarabangsaan Bahasa Melayu yang dianjurkan oleh Pejabat Perdana Menteri dengan kerjasama Dewan Bahasa dan Pustaka (DBP), Universiti Kebangsaan Malaysia (UKM) serta Universiti Pendidikan Sultan Idris (UPSI) sebagai rakan kerjasama yang bermula sejak 21 Mei lalu dan akan berakhir pada hari ini diteruskan dengan sesi Ucap Utama Ketiga yang disampaikan oleh YBhg. Profesor Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka (DBP) pada pagi ini di Balai Budaya Tun Syed Nasir, Wisma DBP.

Dalam sesi ucap utama tersebut, Pengerusi Lembaga Pengelola DBP mengulangi pendirian beliau dengan menegaskan bahawa pengembangan bahasa Melayu di rantau ini sudah berada pada tahap supranasional dan semua pihak perlu bergerak serentak agar bahasa Melayu bukan sahaja mampu berdiri gah di rantau ini, malah mampu mara ke pentas antarabangsa. “Bahasa Melayu sememangnya sudah mencapai tahap supranasional dan tidak ada ‘hijab’ yang mampu menghalang kemaraannya kerana bahasa Melayu tidak terbatas dengan faktor geopolitik,” tegas beliau pada awal ucapannya.

Pengerusi Lembaga DBP yang juga Pengarah Institut Alam dan Tamadun Melayu (ATMA) itu turut mengingatkan bahawa dengan kedudukan bahasa Melayu yang sudah bertaraf lingua franca sejak dahulu lagi, maka tidak mustahil bahasa Melayu mampu merentas etnik di rantau ini. “Acheh yang terkenal sebagai pusat ketamadunan terbesar tetap mengangkat bahasa Melayu ke tahap tertinggi,” jelas beliau. Tambah beliau, tidak ada pembahagian bahasa Melayu mengikut etnik. Dalam ucapannya itu, beliau turut mengulas tentang keupayaan istilah Bahasa Melayu-Indonesia sebelum ini walaupun dianggap sebagai strategi kecil tetapi amat bermakna sebagai usaha awal proses pengantarabangsaan bahasa Melayu. Hal tersebut diperkukuh melalui peranan majlis Bahasa Brunei Darussalam-Indonesia-Malaysia (MABBIM) selama ini.

Sesi Ucap Utama Ketiga ini turut menyentuh peristiwa kedatangan Islam ke alam Melayu yang juga dianggap sebagai proses pengantarabangsaan bahasa Melayu itu sendiri. “Sesungguhnya kedatangan Islam ke alam Melayu itu merupakan proses pengantarabangsaan bahasa Melayu yang turut terkait dengan kehidupan kita,” ulas YBhg. Profesor Datuk Seri Dr. Awang Sariyan lagi. Bagi beliau, Kitab Taj Us-Salatin merupakan kitab ketatanegaraan yang telah mengalami proses penterjemahan ke dalam bahasa Melayu selain kitab Undang-undang 99 Perak dan warkah-warkah Melayu lama. Hal ini menunjukkan bahawa proses pengantarabangsaan bahasa Melayu telah bermula sejak abad ketujuh, iaitu semasa zaman kerajaan Melayu Sriwijaya lagi.

Dalam sesi tersebut, secara ringkasnya beliau berkongsi empat (4) strategi utama untuk melonjakkan bahasa Melayu ke pentas antarabangsa, iaitu:

Strategi 1 : Pembentukan Bahasa Melayu Supranasional

Strategi 2 : Pemerkayaan Khazanah Ilmu dan Sastera Berbahasa Melayu

Strategi 3 : Kerjasama dalam Penyelidikan.

Strategi 4 : Pengantarabangsaan Bahasa Melayu Melalui Badan Penyelaras

Dalam sesi yang berlangsung selama 30 minit itu turut diselitkan pelbagai nasihat, pandangan dan cadangan agar usaha yang dilakukan sepanjang simposium ini mendapat manfaat pada masa akan datang. YBhg. Profesor Datuk Seri Dr. Awang Sariyan mencadangkan supaya judul-judul tesis kajian bahasa Melayu yang sudah lama tersimpan di rak-rak institusi pengajian tinggi dapat diterbitkan dengan segera. “Bahan kajian sudah ada, tetapi terperap begitu lama di atas rak. Sebagai permulaannya, usaha ini perlu diteruskan sehingga kajian penting itu diterbitkan. Hasil daripada simposium ini diharapkan dapat mengangkat kajian yang sudah lama terperap agar dapat diterbitkan,” cadang beliau.

Beliau turut menyentuh tentang beberapa projek besar tentang penyusunan bahasa Melayu yang masih belum terlaksana. “Jika dilaksanakan dengan paduan tenaga sarjana negara ASEAN atau antarabangsa, kita dapat menyusun sebuah ensiklopedia terbesar bahasa Melayu,” tegas beliau. Tambah beliau, sekiranya berjaya dilaksanakan, hal tersebut mampu mengangkat nilai ketamadunan bahasa Melayu sampai bila-bila.

Dalam ucapan akhirnya, beliau berpandangan bahawa pihak berwajib tidak perlu lagi menubuhkan platform baharu berkaitan dengan bahasa Melayu kerana platform sedia ada sudah lebih daripada mencukupi. “Landasan sudah ada. Maka, kita tidak perlu tubuhkan sebuah badan baharu, kemudian kita biarkan layu dan mati begitu sahaja dan selepas itu kita menghidupkannya semula,”. Beliau berpandangan usaha yang berfokus perlu dilaksanakan supaya matlamat yang dihasratkan oleh seluruh pihak tercapai dengan jayanya.

Beliau turut menyentuh tentang keupayaan bahasa Melayu sebagai bahasa rasmi kedua ASEAN. Sebagai kesimpulannya, beliau menyifatkan hal tersebut tidak mustahil untuk dilakukan, bahkan bahasa Melayu juga sebenarnya mampu menjadi bahasa utama ASEAN berdasarkan kedudukan dan sejarahnya sebelum ini. “Segala-galanya bermula dengan keazaman dan keupayaan yang tinggi,” tegas beliau apabila menyentuh soal itu, sekali gus mengakhiri sesi Ucap Utama Ketiga pada pagi ini.


Nilai Ekonomi Bahasa Melayu di Pentas Antarabangsa

Untuk mendapatkan maklumat terkini, ikuti kami melalui Telegram

Kuala Lumpur – Pengajian Melayu pada peringkat antarabangsa perlu dilihat melalui landasan konsep ekonomi permintaan dan penawaran. Penawaran pengajian Melayu tidak boleh berlandaskan keadaan sedia ada yang menawarkan kursi-kursi pengajian tanpa sebarang perubahan atau strategik yang membawa kepada permintaan pengajian Melayu yang datang dari luar. Perkara ini disentuh oleh Profesor Madya Ts. Dr. Ramzah Dambul yang mencadangkan strategik penawaran pengajian Melayu perlu berubah berdasarkan teori permintaan dan penawaran. Bagi beliau, penawaran sedia ada boleh diteruskan, tetapi kita perlu memikirkan kaedah yang membawa kepada permintaan pengajian Melayu itu sendiri.

Menurut beliau, status bahasa Melayu sebagai lingua franca pada zaman dahulu bukanlah disebabkan oleh pemerintah kerajaan Melayu yang menawarkan pengajaran atau pengajian bahasa Melayu, sebaliknya keadaan tersebut berlaku disebabkan wujudnya permintaan bahasa Melayu kerana kerajaan Melayu pada ketika itu menguasai pasaran rempah ratus yang merupakan bahan mentah yang diperlukan oleh orang luar. Oleh sebab itu, pihak luar pada masa itu berusaha untuk mempelajari bahasa Melayu. “Berbanding dengan pada masa ini, kita tidak boleh lagi bernostalgia tentang kehebatan bahasa Melayu pada masa dahulu. Sebaliknya, kita perlu memikirkan perkara yang mendatangkan permintaan terhadap pengajian Melayu,” jelas beliau dalam “Sidang 12: Pengajian Melayu Antarabangsa” yang berlangsung sempena Simposium Pengantarabangsaan Bahasa Melayu di Balai Budaya Tun Syed Nasir, Dewan Bahasa dan Pustaka (DBP) pada hari ini. Dalam hal ini, beliau mencadangkan keperluan untuk mewujudkan korpus ilmu (sastera, sosiobudaya dan diversiti) yang menggunakan bahasa Melayu sebagai satu daripada pelan strategik. Korpus ilmu ini jelas beliau, perlulah unik dan yang belum lagi dipelopori oleh pihak lain.

Prof. Dr. Arndt Graf dari Jerman yang turut diundang sebagai ahli panel pula membawa teori hubungan antarabangsa, iaitu konsep “tradingstate” (negara yang berasaskan perdagangan) untuk menjelaskan hubungan pengajian Melayu pada peringkat antarabangsa dengan ekonomi. Menurut beliau, hal ini akan menimbulkan minat terhadap pengajian Melayu apabila sesebuah negara mempunyai hubungan ekonomi dengan rantau tersebut. Beliau menyebut Jerman sebagai sebuah negara berasaskan perdagangan yang sememangnya memfokuskan negara-negara di Asia Tenggara berdasarkan pertimbangan ekonomi. Hal ini dapat dilihat dengan jumlah pengajian Asia Tenggara yang ditawarkan oleh Jerman di 22 buah universiti dan lima buah pusat penyelidikan di negara itu. Hubungan ini dicerminkan melalui hubungan ekonomi antara Jerman dengan Asia Tenggara. Dalam hal ini, Jerman merupakan negara utama Eropah yang mengeksport barangan ke Asia Tenggara.

Beliau menjelaskan dari perspektif ekonomi, bahasa Melayu merupakan bahasa utama di Asia Tenggara kerana penggunaan bahasa Melayu di Malaysia, Indonesia dan Brunei dianggarkan sekitar 47 peratus, iaitu melebihi penggunaan bahasa lain, bahkan melebihi bahasa Inggeris yang digunakan di Singapura dan di Filipina. “Sebagai contoh, eksport Malaysia pada hari ini mencerminkan sebagai sebuah negara industri yang menarik untuk mengadakan kerjasama dalam bidang pendidikan tinggi, penyelidikan dan teknologi,” jelas beliau. Tambah beliau, dalam konteks pengajian Melayu, kita juga seharusnya melihatnya dalam konteks politik, sejarah dan budaya Melayu.

Dalam sidang tersebut juga, Dr. Azhar Ibrahim dari Singapura turut menyatakan pandangannya bahawa pengantarabangsaan pengajian Melayu perlu menjadikan bahasa Melayu sebagai bahasa dan pengantar ilmu yang kukuh serta tidak hanya berlegar sebagai bahasa untuk komunikasi dan pengekalan identiti sahaja. Perkara ini akan mengakibatkan bahasa Melayu menjadi “bahasa kedaerahan” dalam istilah Gramsci. Menurut beliau, “Kita seharusnya membangunkan ilmu mandiri (autonomous knowledge) sebagaimana yang pernah digagaskan oleh Syed Hussein Alatas, untuk membangunkan ilmu dengan mahir dan anjal, iaitu menggabungkan idea luaran dan dalaman, namun tidak terikat oleh hegemoni ilmu seperti eurosentrisme dan orientalisme.”

Tambah beliau, usaha untuk menjadikan bahasa Melayu sebagai bahasa antarabangsa tidak boleh bersikap ekabahasa yang terperangkap dalam bahasa Melayu semata-mata. “Perancangan ke arah pengantarabangsaan bahasa Melayu mestilah bermaksud perancangan bahasa Melayu sebagai bahasa ilmu dengan membangunkan ilmu mandiri mengikut dua sisi, iaitu pertama, menyanggah ilmu dominan khasnya dari Euro-Amerika untuk mendapat pemahaman yang lebih baik. Kedua, mengemukakan perspektif setempat, bukan sahaja untuk berdepan dengan konteks dan keperluan setempat, malah juga menyumbang kepada ilmu pada peringkat global,” jelas beliau.

Dalam sidang yang sama, Profesor Emeritus Dato’ Paduka Dr. Hashim Musa pula mengulas tentang ilmu pengetahuan yang perlu disampaikan dalam bahasa kebangsaan penduduknya, bahasa Melayu untuk Malaysia, Indonesia dan Brunei,  kecekapan pembelajaran, pembinaan daya tenaga rakyat jelata, pemupukan jati diri dan perpaduan negara bangsa. Perkara inilah yang berlaku kepada negara-negara Eropah, Jepun, Korea Selatan, Taiwan dan Republik China, yang telah menggunakan bahasa kebangsaan atau tempatan mereka sendiri untuk menyampaikan segala ilmu pengetahuan kepada rakyat dan membangunkan sumber daya tenaga manusia. “Penggunaan bahasa penjajah akan selama-lamanya melahirkan mentaliti ‘budak jajahan’ yang berkiblat kepada tuan penjajahnya dari segi nilai, ekonomi, gaya hidup, seni rekreasi dan jati diri,” tegas beliau.

Sebagai kesimpulannya, tulang belakang bagi pembangunan sumber daya tenaga manusia buat seluruh rakyat jelata di sesebuah negara ialah bahasa kebangsaan. Bagi Malaysia, Indonesia dan Brunei, mereka perlu menekankan penggunaaan bahasa Melayu bukannya bahasa Inggeris. Walau bagaimanapun, program pengajaran bahasa utama dunia seperti bahasa Inggeris, Jerman, Perancis, China dan Korea yang cekap perlu dijalankan demi pemerolehan dan penimbaan ilmu pengetahuan, teknologi, perdagangan dan diplomasi antarabangsa.


Peranan Bahasa Melayu di Institusi Pengajian Tinggi

Kuala Lumpur – Sidang ke-13 sempena Simposium Pengantarabangsaan Bahasa Melayu diteruskan dengan menyentuh peranan institusi pengajian tinggi (IPT) dalam usaha untuk meningkatkan penguasaan bahasa Melayu dengan melibatkan empat orang pembentang di Balai Budaya Tun Syed Nasir, Wisma Dewan Bahasa dan Pustaka (DBP).

Pemakalah bagi sidang ke-13 terdiri daripada tiga orang pembentang tempatan, iaitu YBhg. Profesor Emeritus Dato Seri Dr. M. Mustafa Ishak, YBhg. Profesor Dato’ Dr. Mohd Jamil Maah dan YBrs. Encik Sakri Abdullah, berserta dengan seorang pembentang antarabangsa dari Uzbekistan, iaitu Puan Munisa Mukhtarova yang dilaksanakan secara maya.

YBhg. Profesor Emeritus Dato Seri Dr. M. Mustafa Ishak mencadangkan supaya pihak Kementerian Pengajian Tinggi (KPT), Jabatan Pengajian Tinggi (JPT) dan Agensi Kelayakan Malaysia (MQA) harus kembali mengorak langkah untuk mewajibkan semua pelajar antarabangsa mengambil Sijil Kecekapan Bahasa Melayu bagi Bukan Warganegara (SKBMW) sebagai satu daripada usaha untuk mengantarabangsakan bahasa Melayu dengan lebih proaktif.

“Apabila mereka (pelajar antarabangsa) diwajibkan untuk mengambil SKBMW ini, sudah pasti mereka akan belajar bahasa Melayu, sekali gus mampu mewujudkan kemahiran dan kompetensi berbahasa Melayu dengan baik,” jelas YBhg. Profesor Emeritus Dato Seri Dr. M. Mustafa Ishak sebagai pembentang pertama dalam sidang sebentar tadi.

Pembentang kedua, YBhg. Profesor Dato’ Dr. Mohd Jamil Maah pula amat bersetuju berkenaan dengan peri pentingnya peranan IPT dalam memartabatkan bahasa Melayu berdasarkan pengalaman beliau yang melanjutkan pengajian di Universiti Malaya ketika YM Profesor Diraja Dr. Ungku Abdul Aziz Ungku Abdul Hamid (Pak Ungku) menjadi Naib Canselor.

Menurut beliau, Pak Ungku ialah perintis yang mula merancang dengan rapi supaya bahasa Melayu digunakan sebagai bahasa pengantar semasa pengajaran dan pembelajaran (PdP) di Universiti Malaya bermula dengan Fakulti Sains Sosial, diikuti dengan Fakulti Sains.

“Ketika itu, kerjasama antara DBP dengan IPT juga memainkan peranan yang amat penting apabila diwujudkan jawatankuasa istilah yang banyak mengumpulkan terminologi sains yang terjana dalam bahasa Melayu. Hasilnya, pensyarah dan pelajar semakin fasih menggunakan bahasa Melayu dalam pengajaran sains dan matematik,” tambah beliau lagi.

Dalam pembentangan ketiga pula, Encik Sakri yang merupakan Ketua Pegawai Eksekutif Institut Terjemahan dan Buku Malaysia (ITBM) menyatakan kepentingan ITBM dalam bidang penterjemahan dalam pendidikan bermula dari peringkat asas, iaitu sekolah rendah.

“Keyakinan saya, sekiranya bahasa Melayu tidak diangkat dari peringkat tunjang, iaitu sekolah rendah dan sekolah menengah, saya pasti pelajar akan menghadapi masalah apabila berada di peringkat pengajian tinggi kelak,” jelas beliau dalam pembentangannya.

Beliau juga menjelaskan bahawa usaha terjemahan termasuk dalam kaedah yang penting, iaitu dengan memperbanyak buku rujukan dalam pelbagai bidang. Antara kaedah yang dapat digunakan termasuklah pemindahan ilmu pengetahuan melalui terjemahan, iaitu dengan menterjemah buku antarabangsa yang terbaik pada peringkat dunia ke dalam bahasa Melayu.

Pembentangan terakhir disempurnakan oleh Puan Munisa Mukhtarova, iaitu guru bahasa Melayu di Jabatan Bahasa Selatan dan Asia Selatan Tashkent Azerbaijan. Mengulas dengan lebih lanjut berkenaan dengan perkembangan bahasa Melayu di Uzbekistan, Puan Munisa menjelaskan bahasa Melayu telah diajar sebagai bahasa asas dan tambahan di institusi pendidikan Uzbekistan sejak hubungan diplomatik antara Malaysia dengan Uzbekistan yang bermula pada tahun 1993 lagi.

“Pada mulanya, pelajar yang mempelajari bahasa Melayu adalah sekitar 20 hingga 30 orang sahaja, namun sekarang, jumlah pelajar di seluruh Uzbekistan yang mempelajari bahasa Melayu telah meningkat kepada lebih 300 orang.

“Di Uzbekistan, pelajar bukan sahaja mempelajari bahasa Melayu sebagai bahasa pertama dan kedua, malah turut mempelajari tentang sastera dan kebudayaan Malaysia,” ulas beliau lagi.

Semasa mengakhiri pembentangan sidang 13, beliau berharap agar beliau berpeluang hadir ke Malaysia dalam program yang akan datang dan dapat bertutur dalam bahasa kegemarannya, iaitu bahasa Melayu secara langsung.